text:
Zan'Andria Doia
Zan'Andria Doia (Zena, 1539 – 2 frevâ 1606), armiraggio e polittico zeneize, figgio do Zanetin, pronevo e successô do Dria Doia.
Biografia[Càngia | modifica wikitesto]
O nascette a Zena a-i primmi do 1540, da Zanetin e da Ginetta Çentrioña, figgia d'Adammo, o famozo ommo d'affæ e banchê. Segondo quant'o l'afferma in avertua da so aotobiografia, sciben che inte di atri passi da mæxima o pagge antiçipâla a-o 1539.
I destin do personaggio son tutti incioxi inte l'origine familiâ e inti avegnimenti che marcon i primmi anni da so vitta. O poæ Zanetin, figgio de Tomaxo, coxo de primmo grao do Dria Doia, do quæ o fu un di ciu streiti conlaboatoî, o moì into 1547, amaçao inta conzua do Gian Loigi Fiesco. O vegio Dria Doia o se pigiò cua do zoeno Zan'Andria e o l'allevò destinandolo a-a so succescion: comme nara o mæximo Doia inte l'aotobiografia (un interessantiscimo scrito redæto a-a fin da vitta, probabilmente a-i primmi do '600, quande - comme scriveiva a-o granducca de Firençe - o viveiva da "vegio aretirao": [1] da l'etæ "d'œutto anni me condusse seigo o Prençipe segnô mê e de continno o me feççe, in tutte ri ócaxoìn s'ófèrsan, navegâ con seigo". E prócupaçioìn do Dria no se limiton però solo a formâ un comandante de galee, un armiraggio pe a Spagna (incarego che o Doia o razonse solo molti anni doppo a morte de l'avo); o Dria o curò che inta persoña do Doia se ricostitoisse ascì un'unitæ patrimoniâ e de poei, quæ o l'ea ariescio a costrue doppo a grande aliança co-o Carlo V.
Exemplâ quindi a "programmaçion" matrimoniâ: za into 1550 fu definio i termi do contræto matrimoniâ con Zenobia, figgia de Marc'Antogno Doia di Carretto (figgio da Peeta De Mai [Uzodemâ], maiâ in segonde noççe da-o Dria); un di sequæi de sto contræto o l'ea che o prinçipato de Merfi (transfeio da-o Dria a Marc'Antogno) o saiæ passao pe succescion a-a Zenobia, de moddo da ritornâ inta famiggia d'origine a-a so morte. No fu questo però solo un maiezzo "dinastego" e d'interesse; l'êse cresciui pe di anni da zoeni inta mæxima caza o feççe sci che se formesse una soda e dueive union: inta so aotobiografia o Doia no solo o scriviâ "de l'inclination grande che hebbi sempre de mariame con Donna Zenobia", ma o l'aregordiâ ascì "l'êsse stæto da ri unz'anni in sin a ri quattorze sempre molti giorni, settemañe e meixi intre uña caza comme persoñe che haveivan da êsse mario e moggê". Inte dispoxiçioin ch'o dette pe o so mortóio into 1604 o l'ordenò che inta man scinistra foise posto una ciocca di cavelli da Zenobia (ch'a l'ea za morta into dexembre do 1590).
L'educcaçion do Doia a fu affidâ a-e cue do bologneize Plinio Tomaxello, da-i dexe a-i dîsette anni (ma ch'o-o seguì doppo ascì, a-e Gerbe, presempio, dond'o se meitò a definiçion de "meistro de gramattica" da parte do Peo Maciavello, appellativo che lê o refuò sdegnozamente).
Remonta foscia a questi anni a pascion do Doia pe o zœugo, ch'a ghe feççe perde, e guâgnâ, de miggiæa de scui, coscì comm'o conta in di gustoxi passi da so aotobiografia. Tanto se dimostrò inti anni oculao amministratô de lê e de so richeççe, tanto però ghe fu ascì inta so personalitæ una componente d'amô do reizego: no a caxo in sce 'na so medaggia gh'ea scrito o motto "omnia fortunae committo".
Ma a-o prinçippio a fortuña proppio a no l'asciste inte prœuve in sciô mâ: into 1556, sostançialmente a-a so primma sciortia con rollo de responsabilitæ, a flotta de dozze galee da lê comandâ a finì in gran parte in sce-i scœuggi da Corsega (sarvandose solo a so "Patroña").
Inte l'aotobiografia o Doia o pâ incorpâ de l'accheito i pilotti de galee, azonzendo da pœu de conscideraçioin de carattere ciu generâ insci-ô problema do rollo do comando: "resciorvei mi fra mi mæsmo a l'ant'hora ro poco se puœ nisciun generâ riposâ in questa profescion de gente ordenaria, bassa e merçenaria, et començei a usâ mao fadiga in savei e vei ogni cosa, et pensâ introdue zoveni nobili che imprendessan".
Çerto l'è che questo incidente, coscì comme o de poco succescivo dizastro de Gerbe, o feççe sci che se diffondesse ben fito de voxe in sce-e so capaçitæ de condutê: quarcun di so avversai o doveiva avei azonto ascì de voxe in sciâ so "desdiccia", se inte 'n articolao "Discorso sorve ro generalægo dro mâ" (scrito, probabilmente a-o prinçippio di anni Sciuscianta, da quarche so conlaboatô, foscia o Tomaxello mæximo [2] se doveiva dedicâ spaçio a controbatte i afermaçioin de quelli che "solan ... poñe fra re boñe parte che ro generâ o l'ha d'havei, ra boña fortuña".
Comunque questi primmi anni de aprendistato no fun tutti negativi, percose o Doia o seppe rendise utile segge inta guæra de Corsega, segge inte quella de Siena, segge ancon in quella che i spagnolli condussan da Nappoi contra Paolo IV sotta o comando do ducca d'Arba. Co-e so galee o Doia o contriboiva fattivamente a-o trasporto di tercios in sce-i despægi fronti do conflito ch'o vedeiva protagonista a Spagna. L'è vea comunque che a-o serviççio regolâ o Doia o fava távòtta succede di periodi inti quæ o "attendeiva a zœughi e a piaxei", ò inti quæ o l'andava "in corso", pe rimpinguâ e casce de famiggia, alloa, a so giudiççio, do tutto dissestæ da-a munifica politica do Dria e da-i ritardæ pagamenti spagnolli: inte 'n' "instruçion" do 1568 o scriveiva che inti urtimi anni de vitta do Dria "incomençò ra caza nostra a dechinâ, et poco mancà ch'a no l'andasse a fondo".
Inte pagine de l'aotobiografia questo problema o ricore co-ina frequença squæxi axilante, anche perchè apè do gran Dria gh'ea o sœuxoo Marc'Antogno Doia do Carretto ("sospettozo, parco e dexiderozo de quiete") che co-o Dria o mostrava avei poco in comun. O Zan'Andria, invece, o dexidiava "accattâ honô et roba". Avendo presente questa deciaraçion squæxi "programmatica" se pœu foscia capî o personaggio, ch'o l'ha sciuscitao delongo di giudiççi no guæi elogiativi, e soventi do tutto critichi.
I contrasti a l'interno da famiggia zonzettan a un ponto tâ che se profilò una rottua tra o Dria e o Marc'Antogno, tanto da spinze o Dria a çercâ de levâ o Stato de Melfi a-o do Carretto, pe investîne o Zan'Andria; lê però o l'ariescì (graçie ascì a un viægio inta primaveia do 1558 a Bruxelles, donde alloa gh'ea a corte impeiâ) a riapaçificâ i doi e a çelebrâ finalmente o maiezzo co-a Zenobia ("sença nisciuña sciorte de festa").
In questi anni a Zena començava a coagulâse e a manifestâse despæge forme de critica e d'ópoxiçion a l'egemonia da nobiltæ "vegia" e a-o rollo preminente do Dria Doia into panoramma çittadin. De seguo se rifeisce a-e dificortæ politiche do Dria l'invio do Zan'Andria a Brussel, into zenâ 1559, pe 'na miscion, da quæ s'attrœuva solo che di stiggi cenni inta so aotobiografia. O Doia, zonto a Bruxelles o 19 zenâ, o l'ea latô de 'n' "instruttion" ch'a l'aviæ dovuo leze segretamente a-o re de Spagna. Cos'o contegnisse questo documento o Doia o no-o dixe, ma confrontando quello ch'o scrive con quante risurta da fonte spagnolle, risurta evidente che o vegio Dria o domandava a-o Feipo II un intervento militâ a Zena. O conflito franco-spagnollo tuttavia o l'aiva preizo zœumoæ di atre stradde: a paxe a se profiava vexiña e, comme se scriveiva inta cançelaia spagnolla, una spediçion militâ contra Zena a saiæ stæta troppo peigoza e costoza. L'ea megio tegnî Zena co-e boñe e no co-a violença.
O profondo affetto pe o Zan'Andria o l'emerze ciæo da-o testamento che o Dria o redasse proppio quande questi o s'atrovava a Bruxelles: a lê saiæ anæto e galee, o ducato de Tursci, a càrega de protonotaio do Regno de Nappoi, mentre a-o fræ do Zan'Andria, Pagan, o destinava i feüdi apeninnichi e quello da Lœua, una votta appartegnui a-i Fieschi. Ma corpisce sorvetutto e paole co-e quæ o giustificava o fæto ch'o no voeiva che o Zan'Andria, o l'avesse di cuoei testamentai: "et quia cognoscit dictum ill.mum Doia Io. Andream iam virtutibus et prudentia virili preditum et ornatum ita ut alieno regimine non indigeat, cum sit ipse aptus ac idoneus alios regere et gubernare, ita non vult quod sit sub cura alterius curatoris" [3].
O Zan'Andria o trascorse o resto de l'anno (ch'o l'aviæ posciuo ese fatidico pe a dezarmâ Repubbrica zeneize) segondo di moduli e scanscioin che saieivan da alloa vegnue pe lê abitoæ: a corte d'inverno, preparativi inta primaveia, co-a flotta inta stæ e into primmo aotunno; comme o mæximo o scintetizò inte l'aotobiografia: "me foì sempre honorao speron a inscî ra stæ a servî con re garie e a andâ l'uverno in corte", quella corte coscì piña de intrighi, diviza tra e despægie façioin (lê alantô o s'arembava a-o Ruy Gómez, mentre o sœuxoo o fava rifeimento a-o concorente ducca d'Arba), quella corte inta quæ e ritoalitæ e e precedençe a favan da padron, ma "donde - o scrisse - son se pœu dî allevao".
A battaggia de Gerba[Càngia | modifica wikitesto]
A fin do 1559 a vidde però o Doia impegnao co-o resto da flotta inti preparativi da spediçion ch'a l'aviæ dovuo portâ in Affrica un grosso contingente de truppe, pe a ciu votte progettâ conquista de Tripoli, e ch'a se tramuò da pœu into dizastro de Gerbe.
Doppo un longo sogiorno a Mâta, finalmente into frevâ do 1560 o còrpo de spediçion o partì pe l'Africa settentrionâ. Za int'o viægio de trasfeimento o Doia o s'amaotì gravemente tanto da pregiudicâ a so parteçipaçion effettiva a-o comando de l'impreiza. L'aotobiografia a l'è naturalmente ricchiscima de detaggi inta riconstruçion menua di avegnimenti che porton a flotta e e truppe spagnolle into cû-de-sacco de Gerbe. A maotia do Doia a comportò de paleize divixoin de valutaçion e de comportamento tra i capitagni de galee zeneize; e un rollo de mediaçion, a-o quæ foscia o no l'ea preparao, assonse l'aregordao Tomaxello. Çerto l'è che o Doia, reizose conto da poscibilitæ de l'arrivo de galee turche, o çercò in ogni moddo de convinçe i atri comandanti, e sorvetutto o Medinaceli, a partî e a levase da 'na poxiçion inta quæ l'ea difiççile difendise. A stoiografia œuttoçentesca, inte spiegaçioin do dizastro, a l'ha pontao o dio accuzatô insci-ô Doia e in sce i atri zeneixi "interessæ" a portâ in sarvo e so galee ciutosto che a combatte; in realtæ a spediçion a l'ea partia troppo tardi, sença poei contâ in sce quell'elemento de sorpreiza ch'o l'aviæ posciuo invece (foscia) ese risolutivo.
Sarvaose con pochi atri, o 25 mazzo o Doia o scriveiva a Feipo II: "me duœ ben assæ l'havei perduo roba, ma da l'atro canto me consôro de non havei perduo honô essendome sempre protestao et havendo antiveduo quello che poeiva intravegnî, ni poendo mi remediâ se non con desobedî et fâ de testa mæ" [4]. A "roba" persa a l'ea costituia da sette galee "rinforçæ" (tanto che o vegio Dria, inti codexilli testamentai do 24 settembre, o stabilì che a-o Doia, pe a ricostruçion da flotta, andesse ascì tutti i crediti ch'o l'aiva, otr'a Fasciœu, veo e proppio scimbolo mateiâ da succescion).
Co-e quattro galee arestæ, insemme con uña do Steva De Mai - co-o quæ o l'ea alloa in ottimi rapporti, guastæse da pœu inremediabilmente inti anni Ottanta - o Doia o se misse torna "in corso" sperando inte quarche "notabile fattion". Ma, de fæto, poco ò ninte o concluse.
O 25 nov. 1560 vègne a morte o Dria, e s'arvì coscì un diffiçile problema de "succescion": o Doia o se sentiva l'erede no solo e tanto di ben ("posso dî con veritæ che tutto quello che restò a mi non vareiva çento miria scui ... e sorve d'esti gh'eran assì quarche debiti", o scriveiva inte l'aotobiografia), quanto do rollo politico-militâ ricoverto da l'avo, sorvettutto in rapporto a-a Spagna, ciu che verso a realtæ çittadiña zeneize: inta so aotobiografia (arrivando questa solo fin a-o 1562) pochi son i rifeimenti a-e lotte politiche, che pù ean alloa vive, in quanto o Doia l'aiva visciuo scin a l'ant'oa gran parte do tempo fœua de Zena ò in sce-e galee. O Dria o l'aiva nominao da quarche anno so lœugotenente, ma ço vaiva scin che l'ea vivo o vegio condutê. A-a so morte se presentò tutti i problemi e i óbieçioìn prevedibile inte 'n caxo comme questo: a zoena etæ do Doia; o fæto ch'o no se foise distinto inte quarche "notabile fattion"; o fæto da naçionalitæ italiaña pe un'ata carega spagnolla, pe a quæ gh'ea tanti atri concorenti, dotæ de lignaggio oltre che d'esperiença.
O Doia o l'intrapreize subito o viægio pe a corte, co-a spiança de poei conseguî inmediatamente l'obiettivo da nommina - "tanto ingannao in mi mesimo che me pareiva meritalo" -, nonostante che primma da partença o potente e esperto avo materno, Adammo Çentrion, o l'avesse avertamente dissoazo.
Gh'ea stæto ascì chi aveiva, foscia in quest'ócaxon, redæto o za aregordao "Discorso sorve o generalato", into quæ no solo se controbateiva e poscibile obieçioin a-a so nommina, ma sorvetutto s'aduxeiva i motivi pe-i quæ l'ea ben attriboî a un "privao" zeneize tâ carega: s'aregordava e scelte do Carlo V, uzo a attorniâse de conlaboatoî de ciu despæge naçionalitæ; l'importança strategica de Zena ("pre quella stradda se soccorre e prove' e in un çerto senso se ligan tutti ri stati de S. M."); l'exigença che "ro generâ o sæ potente per forçe soe proprie e pre aderenti de stato, d'amixi et de parenti", evidente reciammo a quell'integrao scistema creditiççio-navâ che i patriççi zeneixi ean ariescii a costrue.
O viægio o se resciorvette pe çerti aspetti inte 'n veo e propio insucesso, perchè a posta a l'ea troppo ata, perchè o Doia mæximo o l'annotò comme foise "uña paççia ... pretende êsse de 21 anno Generalissimo". In sciô momento a sconfita a ghe parse cœuxente, perchè in fondo ghe fu solo riconosciuo di driti inti tratamenti a corte, che o poneivan in ato inta gerarchia de ritoalitæ e do protocollo; a corte o s'adeguò a uxi e mainee, segge spendendo miggiæa e miggiæa de scui a-o zœugo, segge imprendendo l'arte sottî de l'intrigo e da discimulaçion.
Lasciao a Madrid o Plinio Tomaxello ("perchè dexirava levâme da presso chi me dixeiva a re votte liberamente ri mê erroî"), o Doia o tornò a Zena co l'intento de mette in orde a so scituaçion economica; i spagnolli aveivan sci pagao una parte di precedenti debiti acumulæ verso o Dria Doia, ma bezœugnava rimette in orde a flotta, ch'a no l'aiva ciu scivernao a Zena da doppo e Gerbe.
Into contempo o Doia o preize a ócupâse ascì da scistemaçion da villa de Fasciœu, començando una serie de loei de ampliamento de l'aa verso a çittæ; Fasciœu a costituì delongo pe lê quarcosa de esençiâ e de centrâ, segge comme scimbolo do poei e do prestigio razonti, segge comme elemento rappresentativo da continoitæ famigiâ (e de l'adexon, quindi, a-o progetto do Dria). Scin a-a so morte o no smisse mai de ampliala, aquixindo, de man in man, de propietæ confinante, trasformando o giardin (ch'o l'ea consciderao un di ciu interessanti inte l'Italia do tempo), introduxendo di elementi nœuvi inte l'architettua da villa, coscì comme into scistema da decoraçion.
Valutando l'insemme di interventi, G. Gorse o l'ha parlao de "change towards a more cosmological-imperial interpretation", ma o l'ha sottoliniao comme into complesso o Doia o l'agge desgugeito un rollo de conservatô de l'incianto originaio progettao da-o Dria, quande zœumoæ o gusto do tempo o l'evorveiva verso di atri modduli stilisteghi.
O Doia o passò a stæ-aotunno into Regno de Nappoli co-e quattorze galee che gh'ea arestao (mentre a cappo da squaddra pe quell'anno s'atrovava o sœuxoo Marc'Antogno do Carretto), impegnao ascì in quarche scoraja pe çercâ de chitançâ i proppi debbiti. Passao da pœu da Romma ("in 8 giorni che ghe stetti no dexinei moæ in caza, essendo stæto conviao da Cardenæ che all'hora faxeivan vitta ciu da secolæ e hommi de mondo, che da prævi religiosi"), o razonzette torna Zena, donde o trovò a scoraggiante notiççia che o Feipo II o l'intendeiva redue e galee in asiento a dexe. A decixon de ripartî pe-a Spagna a fu piggiâ fito; questo nœuvo sogiorno a corte no solo o ghe permisse de limitâ in parte i danni do nœuvo asiento (o l'ariescì de fæto a arancâ a concescion che e galee foisan torna aomentæ a dozze), ma o ghe servì ascì pe intrâ in relaçion con di ommi de corte "che me pareivan suggetti da passâ avanti si ben all'hora non l'eran"; o so œuggio o cheite coscì in sce doi personaggi che saian emblematichi da Spagna do Feipo II, Gaspao de Quiroga e Antogno Perez.
O 1562 o passò sença particolæ novitæ, se non o renovâse do problema da disponibilitæ finançiaia. O scistema de consummo familiâ, o mantegnî in effixença dozze galee (a fronte de 'n za cronnego ritardo spagnollo inti pagamenti e de 'na litigioxitæ spinta di viçerè de Nappoi e de Siçilia) feççan sci che in questo periodo uña de preocupaçioin fondamentæ do Doia a foise proppio quella di dinæ.
L'aotobiografia do Doia a finisce co l'inverno do 1562, quande, tornao a corte, o çercava de streppâ quarche nœuvo incarego inta flotta ("e me saræ contentao de comandâ re garie che servivan in Italia"); da questo punto in avanti amanca quindi una fonte primaia pe poei seguî i spostamenti e e motivaçioin di so interventi in scî despægi fronti do scacchê spagnollo into Mediterannio.
Into 1563-1564 o fu variamente impegnao, a-o seguito da flotta, sença particolæ incareghi (o l'aiva affidao e so galee a-o fræ Pagan, proppio pe no dovei óbedî a di atri comandanti spagnolli, che precedentemente, quand'o l'ea lœugotenente do Dria, gh'ean stæti in sottorde). Da l'Africa settentrionâ a-a Corsega, e da pœu a l'espugnaçion de Peñon de Velez, seguindo i despægi e varri spostamenti di fronti militæ, aoa contra i pirati barbæschi, aoa direttamente contra a flotta turca, o Doia o çercò de distinguise e guaagnâ l'encommio pe i servixi reixi (comme aponto fu a Peñon, dond'o se meitò e lode de don Garcia de Toledo).
Into 1565, doppo un sogiorno primmavei a Madrid, ond'o no l'ariescì a ótegnî de nœuve condiçioin pe l' asiento de galee, o fu impegnao segge in attivitæ de supporto a-a represcion da rivotta in Corsega segge, succescivamente, inta ciu complessa e difficortoza impreiza de portâ soccorso a Mata, assediâ da-i Turchi, dond'o l'ebbe moddo de palesâ capaçitæ e coraggio. Solo into 1566 o poriâ infin renovâ e condiçioin de l'asiento pe e so galee. Da-a corispondença, coscì comme da di atri documenti, risurta evidente comme queste foisan senç'atro un'importante fonte de guâgni, ma origgine ascì de preocupaçioin, e de continnoe lite e caose co l'aministraçion spagnolla: aoa l'ea i ritardi inti pagamenti, aoa se tratava da costion di despægi e azontivi driti ligæ a-o contræto de asiento (presempio, importantiscime, e licençe d'esportaçion de gran; ò tutto ço ch'ea connesso a-o consummo de bescœutto); aoa a valutaçion ò o rifornimento di forçæ. Quindi e galee rendeivan, ma poeivan ese ascì fonte de problemi, sorvettutto inte 'n periodo into quæ o Doia o doveiva avei de noteive preoccupaçioin de liquiditæ.
Pe o 1568, presempio, gh'emmo un interessante documento conservao tra e so carte: se tratta de 'na instruçion dæta a Zan Paolo Cianta (un di tanti dotoî di quæ sempre o Doia o se varse e o se atorniò, coscì comme in parte o l'aiva za fæto o Dria), inviao a Madrid pe rediscutte e condiçioin de l'asiento: doppo avei riasonto e vexende passæ, o Doia o mette in evidença di ponti de l'œuvia ch'o Cianta o l'aviæ dovuo desgœugge a Madrid, sorvettutto con quelli che tegnivan o controllo di cordoin da borsa ("a mi ciu importa o conseggio d'azienda che quello de stato"), visto ch'o l'avantava torna un credito de 100.000 scui. O l'inluminava in scî despægi "partii" alloa attivi a corte, e o ghe rammentava infin l'importança de un continno e precizo rifornimento de forçæ da-o Stato de Milan e da quello de Nappoi [5].
Ma, prœuva evidente de difficortæ inte quæ o Doia o s'attrovava, o 1568 o l'è ascì l'anno into quæ o l'ótègne l'assenso regio a-a vendia do ducato de Tursci (o l'acatò, pâ pe 55.000 scui, o Galeaçço Pinello ch'o ne saiâ compiamente investio co-o tittolo de marcheize into 1572; ma quande i affæ s'ean zœumoæ torna rassestæ, doppo una longa tratativa concluzase into 1594, o Doia o-o riacatò pe o figgio Carlo).
Into 1569 nascette a figgia Vittoia, a primma (a differença di precedenti figgi mascci) a sorvevive otr'a ciu tennia etæ, e into 1570 nascette o Dria, lê ascì destinao a vive e a succede a-o Doia comme primmogenito.
Intanto a diplomaçia pontifiçia e quella veneçiaña çercavan de organizzâ una spediçion navâ into Levante, ch'a l'aviæ dovuo alengei a prescion turca in sce-e colonnie veneçiañe, alloa concentrâ sorvettutto contra Çipri; o problema ciu diffiçile o l'ea de fâghe parteçipâ a Spagna ascì, a quæ attençion a l'ea invece prevalentemente votta verso l'Africa settentrionâ e o Mediterrannio centrocidentâ. Quande into luggio do 1570 o Lonardo Donà, ambasciao veneçian in Spagna, o l'ariescì a scrive che finalmente l'ea stæto dæto orde a-o Doia de riunîse a-a flotta da Liga, alloa se poette dî che o longo lóéio diplomatico o l'ea stæto coonao da successo.
A-a spediçion o Doia o parteçipava con unze galee so; ghe n'ea otr'a ço a-i so ordi quattro de l'Ambrœuxo Negron e uña do Zorzo Grimado, mentre co i atre squaddre de Nappoli e de Çiçilia (sempre sotta o so comando), ghe n'ea sette d'atri zeneixi.
Nonostante i boin aospiççi da partença, l'impreiza a se rivelò fito difiççile, pe muâse da pœu inta sostançia inte 'n ninte de fæto. I problemi ean mortepriçi: gh'ea innançitutto a question do comando da flotta, attribuio a-o Marc'Antogno Colonna, e questo, comme scriveiva o cardenâ Ch. d'Angennes de Rambouillet a Carlo IX, aviæ posciuo creâ di problemi de rapporto co-o Doia, "ayant de longtemps commandé en chef, esté général de bonne partie de galères de son maitre, et tenu le premier homme de mer qui soit aujourd'hui en Italie" [6]. Gh'ea da pœu a question di ordi spagnolli: s'è a longo fóezào de çerti ordi segretti de Feipo II, ma l'ipottexi ciu veroscimile a l'è che questi foisan in sostançia poco ciæi: da un lao s'indicava a-o Doia de conzonzise co-a flotta da Liga, ma da l'atro de mantegnî e forçe intatte pe 'na progettâ spediçion a Tunnexi. Gh'è da azonze da pœu che a flotta veneçiaña a palesò subito de grave mancançe inte l'organizzaçion, specce a-o livello di equipaggi; e gh'è da azonz'ascì che 'na parte de questi a cheite marotta za inta navegaçion d'avexinamento.
E previxoin do Rambouillet se rivelon fito ezatte: sciortì di contrasti in sciâ gestion da spediçion tra o Doia, da un lao, e o Colonna e i Veneçien, da l'atro; i motivi in scî quæ o Doia o fondava o so refuo de proseguî a spediçion, e sorvettutto d'andâ a scombatte a Çipri, ean essençialmente fondæ in sciâ staxon avançâ e in sciô pescimo stæto de galee veneçiañe: inte 'n'allarmâ lettia a J. de Zuñiga, ambasciatô spagnollo a Romma, o rilevava comme i Veneçien foisan con pochi remoei, e comme e so galee mescessan quindi con gran lenteçça e in dezorde [7]. I contrasti se resciorvettan quande o 10 ottobre a Creta o Doia o decise d'abandonâ o resto da flotta e de tornarsene in Italia, donde o zonse o 18.
Començò alloa una battaggia de scriti acuzatoî e denigratoî, che vedeivan o Doia in parte insci-â difensciva, imputao d'avei abbandonao i alliæ inte 'n momento critico. A stoiografia ciu recente a l'ha in parte rettificao o giudiççio de molta stoiografia œuttoçentesca, repiggiando quello ch'ea stæto un commento a cado de l'informao Gabriello Sarvægo: "L'è stæto bon conseggio no azonze con nœuvo perigo maggiô danno a ro nomme crestian". E coscì, se o Serran o l'ha parlao de "caotelosa conducta", o Braudel no solo o l'ha sottoliniao l'improvizaçion inta prepaaçion da spediçion, ma ascì o fæto che, in conseguença do mâtèmpo e da saxon coscì avançâ, solo a-o Doia "réussit l'exploit de ramener toutes ses galères à Messine", mentre i atre squaddre subin de perdie noteive.
Nonostante e voxe circolæ, o Doia in dexembre o se recò a corte, donde o so comportamento no pâ ch'o l'agge riçevúo de critiche particolæ; e ançi o fu lê a poñe in discuscion a prosecuçion do so rapporto co-a Spagna: i 6.000 scui a l'anno pe galea n'ean bastanti (tanto che se continuava a parlâ de 'n so indebitamento pe 200.000 ducatti), e o Doia o començò a prospettâ l'idea de vende e galee a-o mæximo re de Spagna.
Lonardo Donà o l'avvertiva subito Veneçia, pù sottoliniando i dubbi de 'n progetto do genere: "se ben questo ... partito è offerto in parole, non vedo già io però che l'intentione sua sia di privarsene, perchè veniria insieme a perdere la maggior parte della riputatione che ha, essendo che con un corpo de armata de undici galere che possede, mette quasi in necessità questa corona di valersi di lui" [8]. Comme óserviâ o mæximo Donà inte 'n despaccio succescivo gh'ea ascì di atri motivi che o spinzeivan a dubitâ de un scimile progetto: "riesca pur il partito quanto largo si voglia, egli con questa vendita vien ad haver perso et in Genoa et da per tutto molto della sua prima reputation" [9].
O Donà o l'aiva ben compreizo a dupriçe importança che ricroviva e galee pe o Doia: da un lao, graçie a quelle, o possedeiva una noteive capaçitæ de prescion inti confronti da Spagna; da l'atro, a base do so poei a Zena a se fondava essençialmente insci-ô rapporto ch'o saiæ ariescio a mantegnî co-i spagnolli, e quindi insci-ô fæto de êse o ciu forte asentista. E mentre ch'o Doia o se fava inbellî e indoâ a poppa da capitaña da l'artista zeneize Lazzao Calvi, tra e corte œüropee se metteiva a ponto a "santa liga" ch'a l'aviæ dovúo finalmente afrontâ inte 'n scontro frontâ a flotta turca.
O 5 mazzo 1571 o Doia o fu ciamao da Feipo II a fâ parte do comando do corpo de spediçion spagnollo: a-o primmo posto don Zane d'Aostria, a-o segondo L. de Zuñiga y Requeséns e a-o terço o Doia. Mentre ferveiva i preparativi pe l'allestimento da flotta e o trasporto de truppe inte l'Italia meridionâ e in Siçilia, o Doia o viveiva di giorni contraditoi: a-i primmi d'agosto l'ea tutto proteizo a-o futuo confronto co-o nemigo, dexidiozo de fâ vedde e proppie capaçitæ, in çerchia de l'agognao "honô", ma a-o contempo o no l'aiva çerto scordao a "roba". O stipulava coscì un primmo accordio pe a vendia de galee; però, quand'o vègne a savei che o re o l'aiva intençion de rivendile a-o ricco banchê Nichioso Grimado (dito o "Monarca"), o çercò ogni moddo pe resegondâ in sciâ decixon.
O 5 settembre o Dria Provaña de Leynì o scriveiva a-o Manoælo Filiberto de Savoia: "qua è venuto nova che S. M. vende le galee dil signor Gio Andrea Doria al signor Nicolò de Grimaldo, il che ha dato già disgusto et alteratione al detto signor Gio Andrea et a tutti suoi amici, credo che poi non si è ancora fata la consegna, s'andara buscando modo et via di romper la prima vendita acciochè questa non habbi effetto, et pur che si possi fare non mancheranno dinari et amici. Pagano suo fratello per ciò li ha fatto donatione di tutto il suo, et dice di voler andar a Malta et pigliar quel habito" [10].
O Provaña o l'ea ben informao, perchè proppio o mæximo giorno o Doia, inte 'na lettia a-a moæ [11], o scriveiva che, a fronte da so decixon de vende e galee, o fræ Pagan o s'ea oferto de cedighe tutti i so ben, e de fâse cavageo de Mata, no voendo che "cose tanto antighe dra nostra caza dovessan cazze in atre moen, che in quelle dro Re". Ma l'è sorvetutto inte 'na lettia indriçâ a-o colto e potente Giulio Claro [12] che o Doia o paleiza i so sentimenti (e, de fæto, o riconosce de dovei subî l'asperta contromossa do Feipo II).
"Estremma fu ra necessitæ et impossibilitæ ch'a m'astrenzè a desfâme dre garie, ma se me foisse moæ cheito in pensê che con re mesime se dovesse çercâ de fâ grande intra mea terra personna de così poca parte e de si bassa profession como è Nicheroso de Grimado, et che o no l'ha servio a ro Re, se non con infinio danno dri regni de S. M.tæ ò dre rendie de quelli, e haverea ciu tosto sofferto (mettendoghe fuœgo) de rovinâ a un tempo ra caza mea et quelle dri amixi et parenti mê, che pr'havei poste tutte re facortæ soe pr'agiutâme a sostentâre, corran meigo unna mesma fortunna" [13].
Coscì a-o Doia n'arestava atro che "corre ra so fortuña"; rotto o contræto, o l'incaregò Agostin e Nichiozo Lomellin e Nichiozo Spiñoa d'âseguâ e galee pe i meixi d'ottobre e de novembre pe 100.000 scui (e o giorno doppo a battaggia de Lepanto o s'aspresciò a scrive a-i Lomelin: "puœscia che re cose stan in questo terme, non accazerà che se prenderà ciu fastidio de fâ assegurâ re mee garie pr'o meize de novembre": [14]).
A battaggia de Lepanto[Càngia | modifica wikitesto]
I ordi che don Zane d'Aostria o promulgò o 14 settembre sottoliniavan l'importança do rollo do Doia: gh'ea de fæto affidao o corno drito do scheamento (into quæ gh'ea ascì tutte e so galee, otr'a quelle de 'n nutrio groppo d'atri zeneixi).
A battaggia de Lepanto a no fe' che renovâ e voxe de l'anno primma: o fæto che o Doia o l'avesse impostao de gren evoluçioin de galee a lê affidæ, pe evitâ l'açerciamento da parte do ben ciu nutrio e possente corno scinistro turco, o feççe criâ a-o scandalo.
Sottilmente velenose son e paole co-e quæ o pù posao Paolo Paruta o commenta a tattica do Doia: "quasi uscendo dal pericolo, volesse mettersi in luogo di poter accomodarsi a qualunque evento in quella giornata. Quale in ciò si fusse l'animo di lui è troppo difficile cosa l'investigare".
Inti ambienti pontifiççi ascì i umoî no ean di megioî inti confronti do Doia; e no l'è da escludde che ghe segge stæto de prescioin romañe inte 'na decixon spagnolla che de lì a poco a-o l'amægò non poco. Tra ottobre e novembre, de fæto, ghe fu sci renovao l'asiento pe e galee (co-e preise de Lepanto o sperava, tra l'atro, de armâne una dozexima), ma ghe fu ascì comunicao che, nonostante l'espresso dexideio de don Zane (co-o quæ o l'arestò delongo in ottimi rapporti), o l'ea levao da-o nummero de quelli chi doveivan asciancâ o zoveno prinçipe inte progettæ spediçioin de l'anno doppo (e a-o so posto, comm'ea stæto suggerio da-o pappa, fu invece nominao l'ançian Antogno Doia, co-o quæ i rapporti ean da tempo ciutosto teixi).
O 1572 o passò sença incareghi goæi gravoxi, in parte a corte a rediscutte l'asiento (o Doia o l'ótègne che e galee impegnæ foisan dozze "che se cointan per 13"), in parte a Zena donde a scituaçion finançiaia a no s'apresentava, nonostante tutto, de ciu rœuse (o Doia o l'açeize despægi censci insciô feüdo de Torriggia ch'o gh'ea stæto dæto da-o fræ Pagan); inta stæ o fu presente insemme a-o ducca de Sessa a arcuñe fase da spediçion de don Zane d'Aostria, spediçion che però a no portò a ninte, anche perchè i membri do so conseggio ean divixi tra chi propendeiva pe 'na ripetiçion de mosse de l'anno avanti verso Levante e chi voeiva, invece, che a flotta a se dirizesse in Africa, comme in effetti avvègne l'anno succescivo co-a spediçion de Tunnexi.
Into 1573 nascette o figgio Zanetin (destinao a-a carrea ecclexastega, doppo i studdi a l'universcitæ de Salamanca), e don Zane d'Aostria o renovò a-o Doia tutta a so stimma, domandandoghe de acompagnâlo aponto inte l'impreiza de Tunnexi (a cappo da fantaja gh'andià o fræ Pagan); ma o 1573 o l'è ascì l'anno into quæ a Zena mœuiò i procesci de crixi a l'interno do scistema do poei patriçiâ e into quæ e soluçioin instituçionæ escogitæ tra o 1527 e o 1547 mostron tutti i so limiti.
O Doia o se sentì investio de nœuve responsabilitæ: a-e primme nœuve che no gh'ea stæto accordio into renœuvo di governoei, into luggio do 1573, o scrisse una preoccupâ lettia a-a Repubbrica, lamentandose da "poca conformitæ" seguia inte procedue elettoræ [15]. Into settembre o partì da Saña con vinti galee pe razonze don Zane a Tunnexi, ma o tempo grammo o l'impedì o conzonzimento de squaddre. E coscì o decise de fâ scivernâ e galee into porto de Zena; e, mentre o scriveiva a Feipo II de credde che a scituaçion zeneize a se saiæ evolua pe o megio, a-o contempo, visto quello che l'ea successo into 1547, o decise de assódâ ascì un çentanâ de fanti da mette a-a guardia de galee.
O 1574 o se presentò comme un anno diffiçile, nonostante o foise allegrao da-a nascita da figgia Artemixia, ch'a saiâ da pœu a so figgia prediletta (into 1576 nasciâ l'urtimo figgio, Carlo), e nonostante o fæto che o Doia o riçevesse un importante riconoscimento da parte spagnolla, co-a nommina a membro do Collaterâ de Nappoli (a-a quæ gh'ea ligao un compenso de 3.000 ducatti, che ghe fun però levæ into 1579 quand'o fu investio da commenda de Caravaca). S'è dito un anno difiççile, in quanto a scituaçion zeneize a no l'evorveiva çerto pe o megio, ançi, morteppriçi ean i segni do radicalizâse di rapporti tra nobiltæ "vegia" e "nœuva"; e o Doia (insemme co-o sœuxoo Marc'Antogno do Caretto e Antogno Doia) o se sentì investio da responsabilitæ de direçion a l'interno da nobiltæ "vegia"; pe o momento e responsabilitæ politiche fun assonte in mezua maggiô da Marc'Antogno, o quæ de fæto o l'elaboò ascì un progetto de riforma constituçionâ, ch'a fu ogetto d'ampie e aspie discuscioin çittadiñe.
Anno diffiçile ascì pe quante resguardava a costion de l'impreiza de Tunnexi: tant'è che quande a-i primmi de settembre o Doia o partì in soccorso do corpo de spediçion co-ina flotta de quaranta galee, o no saveiva ancon che in realtæ o forte o l'ea za cheito e o fræ Pagan o l'ea morto.
Co-a fin do 1574 vègne paleize a Zena che a scituaçion a no l'ea ciu resciorvibile drent'i schemi do tradiçionâ conflíto politico; i "vegi" s'armavan e reclutavan ommi inti so fœüdi; o Doia o mantègne a guardia armâ a-e galee, ma a-i primmi de frevâ, insemme a-i atri asentistas, o decise de no lasciâle ciu in darsena pe no corî troppi peighi. A quello ponto o Doia o no poeiva ciu restâ insci-ô sfondo do scontro politico e o parteçipò coscì direttamente a-e reünioin da deputaçion di "vegi" (una specie d'organizzaçion de tipo partitico) e a-i incontri che avvègnan co-a deputaçion di "nœuvi", essendo ascì opignon diffuza (comme pensava presempio o Marco Gentî) che lê o foise "cappo de tutta ra Nobiltæ"; e delegæ di "vegi" a tratâ espressamente con lê fun Steva De Mai e Zorzo Doia, tutti doi esperti inte questioin militæ.
Ançi, quande zœumoæ tutto lasciava prezagî che se saiæ arrivæ a-o scontro, o Doia o se feççe protagonista de un'iniçiativa ch'a saiæ dovua servî a creâ da divixon tra-e classe popolæ e a nobiltæ "nœuva": o convocò i consoi di arte e o prononçiò un discorso fortemente a effetto. Segondo un'atra fonte (a cronaca redæta da l'ex duxe Zane Batesto Lercâ) co-o discorso fæto a-i tescioei de sæa, a ciu nomioza e temua corpoaçion de laoanti, o l'intrò ancon ciu into meito da polemmica, afermando che "con ro favô dri vegi haveivan ótegnúo che no foissan óbrigæ a lavorâ noma a ro prexio che convegnissan e che dovessan êsse pagæ in dinæ e non in gran ni robe" (essendo a tutti notto che i imprenditoî tescili ean sorvetutto tra i nobili "nœuvi").
L'insurreçion do 1575[Càngia | modifica wikitesto]
Nonostante questi tentativi, l'insurreçion a ghe fu pægio, sciben che no acheite fæti de sangue guæi gravi; i soli morti fun proppio di sordatti do Doia, assalii da-a folla, quande s'allontanavan da-a darsena, pe otempiâ a-i ordi do Senato. Subito doppo l'insurreçion començò l'ezodo da nobiltæ "vegia" da-a çittæ, e, comme anotta un'anonimo, "le galere del S. Gio. Andrea sono hora mai diventate le gondole di Venetia poiché ogni giorno non fanno altro che traghettare per la rivera robe, famiglie di questo et di quello" [16].
O Doia o no se preoccupò solo d'agiuttâ a mette in sarvo famigge e pin de casa; o començò subito una articolâ manœuvra de contratacco politico e, in prospettiva, militâ. Trasfeiose a Nappoli, insemme co l'Antogno Doia o çercò de convinçe o viçerè a no aotorizzâ di esportaçioin de gran verso Zena, sciuscitando l'allarmâ reaçion do nonçio Antogno Saolo [17], ch'o scriveiva a Romma: "questo è mettere in disperatione quel popolo ... et sarà interpretato in Genova questo fatto intimatione di guerra". O Doia o sviluppò un'accorta propaganda, scrivendo e fando circolâ lettie e corespondençe, comme quella co l'ambasciao zeneize in Spagna, Marc'Antogno Saolo, inta quæ o metteiva in evidença i peighi derivanti da l'affermâse in çittæ di groppi radicæ ("se quelli de S. Lucco [i "vegi"] son aora fuœra, se puœ temme che un'atra votta ghe sarà quelli de S. Pê [i "nœuvi"], ò saran tutti insemme a terme che non porran dî questo o l'è ro mê!"[18]. A-o contempo o Doia o riaffermò in ogni moddo o prinçippio che into scistema de governo da Repubbrica se doveiva trovâ un moddo de garantî una sostançiâ equipartiçion tra "vegi" e "nœuvi".
O concetto o l'è ben ben spiegao inte 'na lettia a-o cardenâ B. Lomellin, ch'o rappresentava i interesci di "vegi" a-a corte pontifiçia (no alieña, in realtæ, da de scimpatie pe i "nœuvi"): "non vuœggio dî ni pretende che ro governo o sea partio per meitæ fra re doe parte, ma si ben ch'o s'acaotelle che arcuña de lô a non posse êsse escluza como se va camin manifesto de fâ con l'osservation dra nua lezze do 528" [19].
Sorvetutto a partî da-a meitæ de zugno vègne evidente pe o Doia che l'unica soluçion praticabile a l'ea quella militâ, sciben ch'a no s'apresentesse de façile attoaçion. De ciu che a-o momento no l'ea ancon do tutto ciæo l'attezamento spagnollo: o Doia o l'aiva za squæxi reclutao un regimento de fanti da tegnî in sce-e galee, ma o solliçitava una formâ aotorizzaçion da don Zane d'Aostria. E co l'arrivo a Zena de doi inviæ françeixi, Gian Galeaçço Fregozo e Mario Birago, deventava evidente a poscibilitæ de 'na internaçionalizzaçion do conflíto.
Tardava in realtæ l'aotorizzaçion spagnolla, anche perchè difformi ean i pai a l'interno do conseggio de stato; e se gh'ea chi, comme o ducca d'Arba, o no saiæ stæto alien da un corpo de man, gh'ea ascì chi riçercava una soluçion tutta politica. O Doia in luggio o l'ea zœumoæ pronto a intervegnî; a Nappoli, però, don Zane e o Granvelle inscisteivan pe rinviâ tutto a l'arrivo da formâ aotorizzaçion regia. In agosto o Doia o tornò a-o Nord, donde a-o Finâ ean riunii i cappi di "vegi" e o-i solliçitò a pagâ e quote stabilie ("avendo exagerao molto sorve ro particolâ dri dinæ", comme scrisse un oservatô [20]), e intanto o mandava pe o mâ Ligure e so galee a desgœugge œuvia de intimidaçion e prescion.
Faxeiva senç'atro parte di preparativi politichi da guæra ascì a lettia che o Doia o scrisse o 20 agosto a-o Senato da Repubbrica (e ch'o provvidde a diffonde in stampa) inta quæ o l'inviava i "nœuvi" a-o governo a açetâ a proposta de compromisso. E a-i primmi de settembre o l'incaregò Giacomo de Neigro de preparâ una lettia-manifesto indriçâ a-o "popolo", da fâ diffonde in çittæ.
Tutta l'attençion a l'ea però votta a-i preparativi militæ: i "vegi" ean zœumoæ ariescii a mette insemme vinti galee, ean ariescii a assódâ di atre fantaie, licençiæ temporaniamente da-o governatô de Milan; e coscì o 4 settembre o Doia o stilò i ordi de combattimento, bench'o no foise stæto ancon formalmente aotorizzao da don Zane.
Foscia ghe fu quarche doggeçça da tutte doe e parte into decidde i tempi da guæra; don Zane de fæto o l'aotorizzò a mòssa d'arme o 13 settembre (e decidendo de sospende da quella dæta o "sodo" pe e galee); ma a Madrid o 1º settembre l'ea za stæto stabilio de rimette in discuscion tutti i debiti contræti co-i banchê zeneixi, ch'ean escluxivamente nobili "vegi", i quæ d'atro canto no aspeton l'aotorizzaçion de don Zane. L'11 settembre o cardenâ G. Moron, ligao pontifiçio a Zena, o scriveiva preoccupao a-o Doia, domandandoghe i motivi pe-i quæ i deputæ di "vegi" aveivan improvizamente lasciao a çittæ. E de fæto o 12, a Finâ, i "vegi" decidettan de arvî i ostilitæ nominando o Doia comandante in cappo de l'impreiza. I opiaçioin militæ fun condute a-o prinçippio con noteive abilitæ: fu occupao a Rivea de Levante e contemporaniamente fu portao l'assato da tæra contra Nœuve; a l'interno da mæxima nobiltæ "vegia" emerzette però de tendençe critiche (de quæ o l'è testimonio o Zane Sarvægo) pe a ceiga che succescivamente pigiò i avegnimenti.
"Arrivà Zan'Andria intro gorfo dra Spezza, donde o l'issà ro stendardo dra croxe rossa de Sancto Zorzo, poendose con veritæ dî quello dra vera repubrica, essendo nobili ciu interessæ in quella che populari et plebei ... o se fermà intro luœgho de Voæ a re speize dri poveri nobili, faxendo scaramuççe vañe con quelli contadin et con ri sordatti eran in Saoña".
In effetti, i contendenti in lotta ean poco preparæ a condue una guæra de longo periodo: i "nœuvi" a Zena no disponeivan de 'na flotta militâ e gh'aivan di problemi politichi a-o so interno; i "vegi" saveivan de dovei pagâ de tasca proppia i costi da guæra e a sospenscion di pagamenti vosciua da-o Feipo II a poneiva de grosse ipoteche a-a so capaçitæ de movimento. O schieramento politico italian o s'ea da pœu prononçiao unañime contra i peighi de 'na guæra ch'a turbava profondamente i equilibbri zœumoæ consolidæ di Stati.
Prevarse coscì a linnia da tratativa diplomatica: doppo che fu stipulao o compromisso e decizo o transfeimento de tratative a Casâ, o Doia o se portò a Nappoi, de donde, co-o conseggio de l'esperto Granvelle, o seguiva l'œuviao di deputæ di "vegi", no lexinando i so conseggi, comme quand'o scrisse che no l'ea o caxo de rende troppo difficortozo l'accesso a-e magistratue çittadiñe, ma "za che se vuœran l'unico orde, sea ra riforma tâ che l'orde o sea unico in effetto, et per questo l'è de necessitæ, a mê parei, che se levan ri mecanichi" [21]. O Doia o l'interpretava ben a senscibilitæ da nobiltæ "vegia"; e l'escluxon de frange "artexañe" da-o corpo da nobiltæ o fu in effetti un di risurtæ de Leges novae, stabilie a Casâ, che fun da pœu promulgæ into março de l'anno succescivo.
A fin da guæra çivî a permisse a-o Doia de dedicâse con maggiô tranquillitæ a-i problemi patrimoniæ, e domesteghi ascì: o pensò de ingrandî i so possedimenti apeninnichi, mettendo i œuggi insci-ô marchezato de San Steva, alloa infeüdao a l'ançian Antogno Doia (o l'ariesciâ a accattâlo solo into 1592, pe ciu de 290.000 lie, graçie ascì a-o fæto che into 1591 a popolaçion do lœugo a s'ea rebellâ a-o G. B. Doia, e o Doia o l'ea ariescio a impedî che se n'impadronisse a Repubbrica de Zena). O feççe eseguî despægi loei de ristruttuaçion e de decoraçion a-a villa de Fasciœu: o l'ampliò l'aa ocidentâ, se començò a costruî e lóge lateræ (loei ch'o faiâ da pœu eseguî ascì inta villa Çentrioña de Pegi e into palaççio Grimado de stradda Nœuva, accattâ l'uña into 1584, e l'atro into 1596; l'aquixiçion de questo palaççio, destinao a-o figgio Carlo, a rappresenta ben a perscistença de 'n interesse pe i investimenti inmobiliæ de gran prestiggio). O commiscionò a Lazzao Calvi di cicli d'afreschi, e a-o mæximo (insemme a-o Lucco Cangiaxo) o daiâ l'incarego inti anni succescivi de preparâ di cartoin pe di arazzi, che risurtan êse uña de forme d'arte da lê prefeie: da-i "libri d'azenda" coscì comme da-i inventai post mortem risurta evidente comme de no grand'importança foise a quadraja, mentre resâtâvan pe o so valô segge e colleçioin d'arazzi segge quella d'oggetti d'óo e d'argento.
I anni succescivi no se segnallan pe di epizodi de relevo: o Doia o continuò a crovî l'incarego de maggiô asentista de galee e a êse a Zena o ponto de rifeimento centrâ pe a Spagna: e so galee, otr'a ese impegnæ inta normâ attivitæ de sarvaguardia de coste inta lotta contra a pirataja barbæsca e turca, contribuin a-o trasporto de contante pe l'exerçito spagnollo impegnao inta guæra de Fiandre (da-e quæ don Zane d'Aostria o ghe scriviâ de lettie apascionæ, lamentando o stæto d'izoamento politico e diplomatico into quæ o s'atrovava); servin a traghettâ di personaggi de prestiggio, comme l'impiaixe (e tutti amion o sfarço exibio inte livree de ciusme, tutte vestie de veluo verde); ò servin a trasportâ con segueça e discreçion e reliquie de s. Loenço destinæ a l'Escorial.
De seguo no gh'ea ciu spaçio pe-e gren iniçiative militæ e o Doia o se rendeiva conto che foscia un ciclo da stoia economico-militâ de galee o l'ea aprœuvo a concluddise: a-o prinçippio di anni Ottanta o fulcro da guæra spagnolla o mesciò verso o Mâ do Nord e l'Atlantego, into quæ e galee no ean façilmente impiegabile. A l'interno da mæxima aministraçion spagnolla se confrontava e despæge poxiçioin de chi ea favoeive a-o scistema di asientos e de chi invece pensava che foise ciu convegninte dâ e galee, proprie, in administración; gh'è da azonze da pœu che i ritardi inti pagamenti ean zœumoæ tæ da rende no sempre appetibile pe 'n privao a gestion de 'n stœu de galee.
Coscì into 1582 o Doia o se desfè de quella ch'a l'ea stæta consciderâ scin a l'ant'oa a base prinçipâ do so poei: o vendette dexe galee a-a Spagna, ch'a provvidde da pœu a cedile a trei zeneixi (doe a G. A. Da Mæn e quattro ciaschedun a Agabito Grillo e Coximo Çentrion). Pe lê o ne riservò doe (pagæ "comme træ") e o s'orientò verso una parteçipaçion ciu personâ a-a polittica spagnolla.
L'ea stæto o mæximo Granvelle a óservâ che o Doia o saiæ stæto utile ascì sença o stœu de dozze galee e ch'o l'aviæ posciuo ese un bon "consegê". E de fæto into 1582 començò a circolâ e voxe de 'na poscibile nomina do Doia a "generâ do Mâ". Into frevâ do 1583 o Feipo II o ghe scrisse prospetandoghe, finalmente, l'agognâ nommina. Into setembre o Doia o se transfei in Spagna e tra o novembre e o dexembre a pratica, graçie ascì a-o fativo contributo do Granvelle, a vègne concruza. O Doia o fu coscì nominao generâ do Mâ co-e mæxime "preminençe" ch'aveivan avúo don Zane d'Aostria e don Garcia de Toledo; ghe fu dæto alloa un assegno de 12.000 scui pe lê, ciu 4.000 pe i so gentilommi (a Madrid, in effetti, o l'aiva un picceno seguito composto da un numero imprecizao de "intrategnui", dixœutto "creæ", a guardia, un mego e 'na persoña de fiducia, ch'a l'ea alloa o zeneize Peo Særa).
Tra i anni Ottanta e Novanta o Doia o condusse un'accorta politica matrimoniâ pe figgi e figge: a Vittoia a sposò Ferrante Gonzaga, a-o Dria aniâ a Zana Colonna, a l'Artemixia a s'uniâ co-o Carlo Borgia de Gandia e solo o Carlo o maiâ una zeneize, Praçidia Spiñoa. Nonostante o ciæo incianto politico de questi maiezzi, o Doia o se manifesta inte lettie (comme da pœu inti testamenti) un poæ ben amoozo e attento, preocupao de tutto ço che succedeiva inte famigge, in specce de figge.
Nonostante questa proieçion italiaña e œüropea do Doia e da famiggia, restava però ascì di problemi connesci a-a presença in çittæ de 'n poei personâ coscì ciæamente "ingombrante" inta piccena, e pù façioza, Repubbrica zeneize.
De costioin sccettamente protocollæ se intreççavan con di temi de mao rilevança politica. Presempio l'annalista Antogno Roccataggiâ (un nobile "nœuvo") o scriveiva che, into 1584, in çittæ gh'ea "odio universâ dri çitten in ver ro Doria" pe o so andâ pin de sosta, susseguente aponto a-a nomina a generâ do Mâ (e un atro incidente protocollâ o l'avègne into zugno do mæximo anno into mâ Ligure con Marc'Antogno Colonna, alloa in transfeimento verso a Spagna). Ma insemme con de questioin puamente de forma s'atrœuva de questioin ciu importante: aoa se ghe deviava d'intrâ in çittæ scortao da-i so lambardê (sorvettutto pe scin ch'o no l'avesse dæto do "seeniscimo" a-o duxe), aoa s'arviva a-a dreitua un procedimento penâ contra un di so ófiçiæ, Lonardo Spiñoa, percos'o l'aiva menaçao a galea capitaña da Repubbrica, sempre pe de questioin de salui.
Ma nonostante questi attriti a presença do Doia inta vitta çittadiña a l'arestava dominante, nonostante l'informalitæ di interventi: inte l'eleçion di duxi e goernoei l'arembo do Doia o diventava necessaio, ò, a-o contraio, se metteivan contra questo ò quello, proppio perchè apoggiao da lê. Fæto stà che di esponenti da nobiltæ "nœuva" ascì (un David Vaccâ ò un Mattê Senarga) razonsan a carega de duxe graçie ascì a-i boin rapporti ch'aveivan saciúo mantegnî co-o Doia, nonostante o so passao de capifaçion; mentre o Doia o l'intriâ in averto disciddio con di atri esponenti di "vegi", comme un Zorzo Doia, un Steva De Mai ò un Ambrœuxo Spiñoa.
Ma a-o Doia se gh'amiava comme interlocutô poscibile da-a lontaña Inghiltæra ascì: quande l'abile, e transfugo, Oraçio Pravexin into 1586 o çercò de riattivâ di canæ de comunicaçion co-a Spagna, pe discutte de poscibile condiçioin de paxe, o mandò o fræ Fabriççio, ancon a Zena, co-o potente sœuxoo de questo, Lazzao Grimado, a discutte proppio co-o Doia; o quæ o faiâ savei che pe scin che foise continoao e scoraie do Francis Drake, saiæ stæto ben diffiçile intaoâ de serie tratative.
Co-i anni Novanta començò a palesâse into Doia i primmi segni de invegimento, ligæ ascì a-a salute mâferma; tanto ch'o fu lê mæximo a domandâ into 1594 d'ese sostituio a-o comando de galee, ma pe o momento no se ne parlò ciu oltre; ançi, proppio in quell'anno o Doia o l'azonse una nœuva e ambía qualifica a-o so cursus honorum essendo stæto nominao membro do Conseggio de Stato.
Se pœu dî ch'a sto punto o Doia o l'aiva razonto l'ambío obiettivo d'avei "honô et roba". Ascôtào membro do Conseggio de Stato, generâ do Mâ, inscignio de onoifixençe e tittoli (ma o no l'ebbe o Tozon d'óo, ch'o l'andò invece a-o figgio Dria), o l'aiva saciuo mantegnî, primma, e mette insemme, da pœu, un ingente patrimonio. O so patrimonio immobiliâ o l'ea esteixiscimo: o l'andava da-o Stato de Merfi (do quæ o l'ea intrao into pin possesso a-a morte da Zenobia, avvegnua o 18 dic. 1590) a-i nomioxi feüdi appenninichi, a-a Lœua; in çittæ e dintorni no pâ avesse una propietæ immobiliâ diffuza, ma quest'a l'ea concentrâ in gio a-a villa de Fasciœu (donde a partî da-i anni '90 travagiò o Marçello Sparçio e o Brandimarte), o palaççio de stradda Nœuva, a villa de Pegi, otr'a-e doe case avite de "ciaçça Doia"; into 1593 i soli "mobili de caza" ean valutæ a ciu de 500.000 lie (ciu do doggio in valô, pe fâ un paragon, do feüdo de Tursci, ò do palaççio de stradda Nœuva).
Meno presente, ovviamente, insci-ô fronte militâ navâ, o parteçipava però - se coscì se pœu dî - a-a vitta politica spagnolla stilando relaçioin, pai, conseggi, comme quelli pubbricæ inte l'Oeuttoçento inta Colección de documentos inéditos... relativi a de questioin d'armamento, ò a-o problema de l'óo e de l'argento americhen (inte un de questi, nonostante l'ófiçialitæ do rapporto, o l'affermava che into Consejo de hacienda "no hay hombre ninguno que sepa de la materia que alli se trata" [22].
E condiçioin de salute, però, spinzeivan o Doia a retiâse, tanto che into 1599 (morto into frattempo o Feipo II) o ne domandò l'aotorizaçion a-o nœuvo re; ma o Feipo III pe o momento o respinse e dimiscioin; e, ançi, circolò a Zena a voxe che ghe foise stæto radogiao o stipendio (saiæ stæto portao a-a conspicoa çiffra de 40.000 scui annoi). Fedele a l'inmaggine de difensô di interesci spagnolli (sciña i ciu miopi), into 1600 o feççe sci che se zonzesse a l'espurscion da Zena de monscignô Goffrè Lomellin, ben notto pe e so iniçiative in favô de Enrico IV (e coscì inti anni succescivi o metteiva in guardia o Senato in sce-e relaçioin de Claodio Da Mæn co-o granducca de Toscaña, a so pai troppo streite).
Ma fu co-o 1601 che se prospettò a-o Doia a poscibilitæ de ligâ o proppio nomme a quarcosa de davei "honorao". A zugno o domandò a-o Senato o permisso de fâ tranxitâ da Voæ 4.500 fanti pe imbarcâli in sce-e galee; pe o momento l'ea tutto segretto ("disegnando fâ un'impreiza no penetrâ" annotta o Giulio Pravexin), e tâ a l'arestiâ aomanco scin a-a meitæ de luggio. O progetto, pe ariescî, o doveiva restâ o ciu poscibile riservao, tratandose, in effetti, de un'impreiza âtamènte diffiçile e reizegoza, saiv'a dî ócupâ Argê.
I preparativi pe armâ un'armâ de circa 70 galee e 10.000 fanti no poeivan passâ do tutto inoservæ; ben fito se conobbe ascì l'obiettivo (e Enrico IV o commentò: "j'ay l'opinion que le bruit en sera plus grands que l'effet"). In realtæ, pâ che manco i preparativi foisan a l'âtèçça de l'impreiza (o Conestaggio inta so Relazione o l'inscistè tanto in sce-e gioxie di viçerè spagnolli), ma, nonostante ço, o Doia o no dexistette. Segondo o Conestaggio, "in ogni luœgo o conobbe che no se corespondeiva a ri ordi dro Re ni a ri so ... ma comme ra cupiditæ dra gruœria a se stende ciu otra che quanto è longo ro spatio de l'humanna vitta, ro prinçipe (si ben vegio) avido de gruœria o vosse superâ con ra diligença e con ra virtù quande foisse possibile ogni difficurtæ".
O progetto o l'ea de zonze inti presci de Argê, sbarcâ de nœutte de compagnie çernue d'archebuxê ch'ócupèssan uña de porte da çittæ, e da pœu intrevegnî mascisciamente co-a flotta. Zonti però in vista da çittæ nemiga, s'îsò una boffæa de vento, e, scrive ancon o Conestaggio, "convègne ... corre anco con re garie donde ro mareito vento o voreiva"; a flotta a se ritrovò o 3 sett. 1601 torna a Maiorca, de dond'a l'ea da poco partia, sença poei concludde ninte.
E coscì svanì l'urtima spiança de 'na "notabile fation". E conseguençe fun fito træte; o Doia o presentò torna e dimiscioin da generâ do Mâ (domandando però che ghe foise conservao ciu che a meitæ do stipendio, a ço ch'o poese fâ vedde a-o "mondo" de êse ancon in graçia do re), e questa votta fun açetæ. O 12 dexembre o Senato de Zena o ghe decretò di onoî particolæ, tra i quæ l'ereçion de una stattoa analloga a quella do Dria, co-o tittolo de "patriae libertatis conservator" (a stattoa a fu scorpia da-o Tadê Carlon, ch'o l'aiva za laoao pe o mæximo Doia, presempio inti travaggi de inbellimento do palaççio de stradda Nœuva).
A vitta do Doia lentamente a se serava, sciben ch'o l'ocupava delongo a scena politica: into 1602 o l'ereditò o marchezato de Finâ, ma essendo za ocupao da-i spagnolli, o no poe' vegnine in possesso (e o saiâ quindi solo rimborsao); into 1604 o s'ócupò ancon pe conto di spagnolli di dezordi scciupæ a Moñego doppo l'assascinamento de l'Ercole Grimado; ma e so giornæ passavan pe a ciu gran parte tra Fasciœu e a bella villa da Lœua.
Into zenâ do 1606 e condiçioin de salute s'agravon; o detava incessantemente codexilli e codexilli, aregordando e recomandando i so segretai e conlaboatoî a-i figgi, disponendo lasciti (pe a figgia Vittoia, ch'a no doveiva avei avúo un matrimonio feliçe; 1.000 scui pe l'Artemixia pe e speize ch'a l'aviæ affrontao pe o desmuo). O moì a Zena inta nœutte do 2 frevâ 1606.
A-o primmogenito Dria andava o fidecomisso (comprenscivo, tra l'atro, de Melfi, Fasciœu, i feudi appenninichi), a Carlo o palaççio de stradda Nœuva, o ducato de Tursci, e doe galee; a Zanetin, zœumoæ cardenâ, despægie rendie. O patrimonio complescivo o vegne valutao in 1.620.000 scui d'óo.
Referençe[Càngia | modifica wikitesto]
www.treccani.it voxe "Zan'Andria Doia" do Ridorfo Savello
- ↑ cfr. Archivio de Stato de Firençe, Mediceo del principato 2834
- ↑ Zena, Bibl. Duaça, A.IV.2; Bibl. ap. Vat., Barb. lat. 5367)
- ↑ (Sigonio, III, coll. 1259-1272)
- ↑ Archivio general de Simancas, Estado 1389
- ↑ pe queste çitaçioin cfr. Romma, Archivio Doia Pamphili, 75.36
- ↑ Charrière, III, p. 119
- ↑ cfr. G. Molin, Documenti de stoia italiaña, Firençe 1836, II, pp. 481-84
- ↑ A corispondença de Lonardo Donà, p. 169
- ↑ ibid., p. 270
- ↑ Promis, p. 625
- ↑ Romma, Arch. Doia Pamphili, 69.24
- ↑ ibid.
- ↑ ibid.
- ↑ ibid., 69.24
- ↑ cfr. Arch. de Stato de Zena, Archivio segretto 1967
- ↑ cfr. Arch. de Stato de Mantova, Arch. Gonzaga, Corrispondenze estere, 766
- ↑ Nonçiatua de Nappoli, I, Romma 1962, p. 324
- ↑ cfr. Olivieri, 1857, pp. 562 s.
- ↑ cfr. Romma, Arch. Doia Pamphili, 84.32
- ↑ cfr. Olivieri, 1857 p. 167
- ↑ Romma, Archivio Doia Pamphili, 84-32
- ↑ cfr. Codoin, II, pp. 171-74


c: text/html

text:
Lisciandria (Piemonte)
Lisciandria ò Lusciandria a l'è 'n comûne italiàn do Piemonte de 93.913 abitanti, o terço da regiòn pe popolaçion doppo Torin e Novæa; a l'è capoleugo de l'omònima provinsa. O se trêuva insce-a cianûa Padann-a, a-a drita do sciùmme Tanao, a breve distansa da-a confluensa co-a Bormida. A seu cianta a l'è ciutosto regolare, con de vie larghe e rettilìnie; a noteive espanscion topogràfica da segonda meitæ do Neuveçento a s'è manifestâ soviatutto in diression SO. Lusciandria a l'è un rilevante centro de industrie meccaniche, alimentare, poligràfiche, chimiche e da fabbricassion tradissionâ de capélli. Into settô di serviççi se segnalla quelli relativi a l’instrussion, specce appreuvo al’institussion, into 1998, de l’Universcitæ do Piemonte Orientâ, da quæ Lusciandria, insemme con Novæa e Verçelli, a l'è unn-a de sede.

robotstxt: allowed

filter: keep


text:
Iacopo Doia
Iacopo (Giacomo) Doia, cronista zeneize do XIII sec.
O nascette verso o 1233 a Zena da Pê e Mabilia Caxiçça.
Inte pagine concluxive di so Annæ, redatte into 1293, o Doia o l'afferma d'avei compio sciusciant'anni. Tuttavia, a dæta de nascita a pœu ese antiçipâ perché za into 1246 o Doia o l'aiva nominao un procuao presso a Curia pontifiçia [1]. Otr'a ço, za a partî da-o 1253, s'o l'è lê o "Iacobinus Auria" aregordao in varri documenti, o l'ea in grao de agî da solo into commerçio e o doveiva quindi avei compio a mao etæ, segondo e norme statutaie. Pe i dæti biografichi relativi a-a so zoeneçça, tuttavia, no sempre l'è poscibbile distinguilo da l'omonnimo personaggio, figgio de Nichiozo e de lê ciu vegio, ch'o moì o 1º dex. 1275 e o fu sepolto inta tomba de famiggia presso o monestê de S. Fertozo de Codemonte, into promontoio de Portofin.
Comme i so fræ (Oberto, Nichiozo e Lamba), o Doia o l'œuviò inta grande ditta commerçiâ sciu scaa mediterannia, che o poæ o gestiva, sença, tuttavia, rivestîghe un rollo de primmo cian, riservao a-o fræ maggiô Oberto. Into 1253 un Giacomo Doia o s'impegnò a traffegâ una commenda a Safi, insce-a costa marocchiña, donde zonzeiva e stradde carovanê con l'óo african, transportao da pœu into porto liggure (28 arvî); sempre in quest'anno, o risurta in societæ con di atri mercanti zeneixi (13 mazzo). Tuttavia, l'è poco probabile che se tratte do Doia, dæto che quest'urtimo o risurta indicao preferibilmente inti documenti de quelli anni co-o diminutivo "Iacobinus"), proppio pe distinguilo da l'omonimo ciu ançian. Coscì l'è ciammao inte 'n atto do mæximo anno (17 mazzo), quande o poæ Pê e o so soccio d'affæ Ponçio Riçço ghe dettan facortæ de affittâ doi mazanghin che liatri possedeivan a Sestri Ponente. Sempre pe di motivi cronologgichi, no l'è probabilmente lê o personaggio ch'o fu elezuo procuao da un gruppo de mercanti astixen e arbeixi, travotti into 1256 da-o fallimento do banco de Grigœu Neigrobon, e ch'o fu ciammao tra i Ançien da Repubbrica into 1261. Ancon into 1256 un Giacomo Doia o l'ótègne da Contesciña, moggê de Scimon Doia, in scî ben do maio, una commenda da traffegâ a Tunnexi.
Ninte semmo in sciâ formaçion culturâ do Doia: s'è ipotizzao ch'o l'agge frequentao o convento çittadin de S. Domeñego (fondao da l'avo paterno Nichiozo a-o començo do secolo e donde studiò o futuo arçivesco de Zena Iacopo da Varagine) ò o convento de S. Françesco de Casteletto. L'è probabile, otr'a ço, che a so famiggia a l'agge posseduo una biblioteca, dæto l'interesse che za o messiavo Oberto o l'aiva dimostrao pe a stoia e i antighitæ çittadiñe.
Se e so lettue no difeiscian da quelle uzoæ into Medioevo (da Ixidoo de Seviggia a Solin a Grigœu Magno a Paolo Diacono) e no dimostran di gusti particolæ, l'orizonte culturâ do Doia, tuttavia, o no fu de seguo limitao a-o savei libresco, ma o se formò a contatto co-o complesso e variopinto mondo commerçiâ zeneize, da-o quæ o derivò segge l'interesse pe i fæti economichi, segge una senscibilitæ aguçça pe i umoî do populus çittadin, segge un'aprofondia conoscença di schieramenti politichi mediteranni. Pe questi motivi, o confronto soventi tentao tra o primmo annalista da stoia zeneize (Caffaro, ch'o fu ascì o primmo annalista laico do Medioevo) e l'urtimo, o Doia, s'o rivela into Caffao una personalitæ ciu forte, graçie a-o rollo da protagonista da lê desgugeito, o se resciorve a favô do Doia pe complescitæ de interesci, spiito critico e dexideio de obiettivitæ documentaia.
Into 1264 o Doia o l'è aregordao comme un di armatoî che contribuin a-a flotta de l'armiraggio Scimon Grillo; quattr'anni doppo, o pagò una penâ inflita in Mesciña a un çittadin zeneize, corpío, comme atri, da-e mezue represcive de Carlo I d'Angiò (26 zenâ). Segondo l'Impeiâ, into 1270 o poriæ esise imbarcao insce-a flotta croxâ de Luigi IX, accompagnando o barba Ansado, cappo do contingente zeneize, e di atri membri da famiggia; dirottâ in sce Tunnexi a spediçion, ch'a se concruze co-in fallimento, o Doia foscia o seguì quelli croxæ che se missan a-o serviççio do prinçipe Edoardo d'Inghiltæra, generozamente intençionao a deliviâ i Lœughi Santi. Benché lê o rivele un vivo interesse pe un epizodio no streitamente collegao co-e vexende çittadiñe, in sce-e quæ o dimostra profonda conoscença, manca i documenti in sciâ so diretta parteçipaçion a l'impreiza. L'è seguo però, che into 1271 o s'attrovava a Laiaçço, inta Piccena Ærmiñia, donde o fu teste inte 'n documento (7 ottobre) e donde o l'ebbe l'incarego da-o Comun de Zena (28 março 1272) de antiçipâ a somma dovua a-i ommi d'affæ zeneixi che s'ean impegnæ personalmente a resarçî i danni patii da di mercanti ærminni, e quæ merçe ean stæte illegalmente sacchezæ da l'armiraggio Luchetto Grimado into 1267. Durante sto soggiorno o conobbe Feipo de Montfort, segnô de Tio. De fæto, inte 'na notta scrita da-o Doia in margine a-o Liber iurium, o l'aregorda a scomparsa de un privileggio concesso a-i mercanti liguri da-o segnô da çittæ, ma sottræto e destruto da un conso zeneize, do quæ o Montfort o no vosse rivelâ a-o Doia l'identitæ.
Tornao a Zena, into 1273 o pigiò in appato l'introito de l'imposta gravante insci-ô commerçio da carne e do formaggio da Moñego a cappo Croo (18 março). Quande so fræ Oberto o vègne capitan do Popolo, o Doia (comme di atri membri da famiggia, ciammæ a di posti de responsabilitæ da-a grave scituaçion politica) o rivestì de careghe pubbriche, vegnindo eletto into 1273 poistæ de Votri. Sottoposto o zoeno governo ghibellin a l'attacco masciscio de l'ezerçito de Carlo d'Angiò, a Rivea de Ponente a fu invaza da-o sciniscarco de Provença. A Saña, pe impedîne l'ócupaçion, fu subbito inviao o Doia co-in contingente de 500 sordatti, a-i quæ se n'azonzette di atri in çittæ, pe un totâ de 3.000 armæ. Questo intervento tempestivo o scoraggì i guerfi da l'ataccâ Saña, coscì che, doppo trei giorni, o Doia o poette lasciâ a çittæ. I opiaçioin militæ ingugettan ciu tardi a mæxima poistaja de Votri, assalia da-o marcheize Corado do Bosco, alliao di Angioin e da l'ezerçito lusciandrin. Comme vicaio de l'Otrazovo fu elezuo Egidio de Neigro, ch'o conçertò co-o Doia un'açion comuña contra o castello de Taiœu, roccaforte do marcheize. L'opiaçion a l'ariéscì: o castello o se reize a-o Doia, ch'o poette ócupâ una vasta parte di possesci do rebello. Sciortio de carrega, mentre s'allentava a prescion guerfa in sce Zena, o dovette repigiâ i so traffeghi, foscia dirizzendose anco-ina votta inta Piccena Ærmiñia, perché into 1276 (7 ottobre) o l'ótègne una comenda, pe trafegâ inte quella region, da Giacomo Boccaneigra, tutô di figgi de Ghigermo, so fræ, za capitan do Poppolo e morto inte quelli anni. Into 1278, a nomme di eredi do fræ Nichiozo, insemme co-o Lamba, o scœusse i proventi da-a feréa de Cugen, gestia da-a famiggia (15 luggio); int'o mæximo anno o commerçiava gran, acatao a Ciavai (16 luggio). Into 1280 o l'accattò a meitæ de un locum inte Compie da sâ (12 arvî) e, l'anno doppo, o vègne procuao di eredi do Rosso da Votta (17 novembre).
In questo periodo o Doia fu ciammao da-i capiten do Popolo a rivestî doi importanti incareghi curturæ: quello de membro da commiscion deputâ a redigge i annæ çittadin e quello de custos de l'Archivvio comunâ. Proseguindo una prasci començâ into 1264, ch'a l'affiava a redaçion da stoia "ófiçiâ" da çittæ no ciu a di scingoli annalisti, ma a una commiscion de quattro savi, i capitagni incaregon o Doia, Oberto Stancon, Marchexin da Cascin e Bertolin de Bonifaçio de narrâ i avegnimenti a partî da-o 1270, anno into quæ montò a-o poei a diarchia. No rezurta inte quæ dæta l'incarrego o ghe segge stæto affidao; de seguo, comme se intuisce da-o proemmio, quarche anno doppo a creaçion do capitanægo, quande a narraçion annalistega a fu interrotta pe o cangiamento de regimme e a longo sospeiza pe i drammatichi peighi che o nœuvo governo o dovette frontezzâ. A-a commiscion fu affidao un compito de estrema delicateçça: rende "ófiçiâ" o ponto de vista do groppo de forçe che s'ea impadronio do poei, giustificandone e scelte segge inti avegnimenti che porton a-o corpo de stato, segge inta lotta contra o Carlo d'Angiò. A narraçion a rivela una grande abilitæ "propagandistega", perché o nœuvo governo o l'è presentao comme necessaio e consono a-i interesci economichi e politichi da çittæ (o climma into quæ mœuiò o cangiamento de regimme o l'è segnao, segondo o conto, da-a deluxon pe o fallimento da croxâ de Luigi IX, "dirottâ" da Carlo contra Tunnexi, çittæ tradiçionalmente ligâ da di boin raporti con Zena; da-o dezorde sociâ ch'o favoì o bregantaggio e o provocò de l'insegueçça inte Rivee; da-i atti illegæ comissi da-i guerfi inte l'occupâ de careghe pubbriche). Anche a lotta contra o partio guerfo a l'è abilmente presentâ comme imposta da l'aversaio e no vosciua, comme una sfidda lançâ no a-i soli capiten, ma a-a çittæ intrega.
Into 1279 a commiscion a fu desfæta, e o Doia o continuò da lê, ma a tittolo privao, a arecœugge notiççie e mateiâ in sce-i avvegnimenti succescivi. Into fratempo, foscia into 1280, o fu ciammao a rivestî a carega de custos de l'Archivio comunâ, ospitao inta secrestia de S. Loenço: l'ea a primma votta che a Zena questo incarego o vegniva affidao a un laico ch'o no foise scrivan. Inte l'Archivio gh'ea stæto depoxitao a-a rinfuza di atti pubbrichi (tratæ, privileggi, lezze) ò di atti de ordenaia amministraçion ascì. A partî da-o 1229 di poistæ aivan tentao de mette orde aomanco inti documenti ófiçiæ do comun, ma fandoi transcrive in sce un registro sença un criteio precizo. Into 1253 o poistæ Enrico Confaonê o repigiô o progetto, estendendo a transcriçion a-i atti de ordinaia amministraçion ascì, rintraççæ in varri volummi. Into 1267 se començò una ricopiatua do registro; fu o Doia a preoccupâse de façilitâ a consurtaçion de l'œuvia, fornindoa de una rubrica, conçernente, però, solo i atti copiæ primma da so nommina a custode, scin a-o 1275. Inti margini infeioî do codiçe, pe façilitâ a consurtaçion di documenti, o sboççò ascì i ærboi genealogichi de arcuñe famigge marchionæ, co-e quæ a Repubbrica zeneize a l'aiva avuo di streiti rapporti. Contemporaniamente, o revixonò a copia di Annæ conservâ inte l'Archivio, corezendo ò integrando e notiççie fornie da-i so predecessoî (presempio, assæ interessante son e postille inte quæ o contribuisce a asccei a complessa genealogia di zuxi sardi; ben precise ascì e integraçioin relative a-a sfortunâ campagna navâ de l'armiraggio Rosso da Turca a San Zane d'Acri, into 1258, tanto da fâ suppoñe una parteçipaçion diretta di Doia a l'impreiza. Quest'œuvia de revixon (no ancon suffixentemente studiâ) a costituisce o ciu importante travaggio de "critica storica" medievâ [2].
Inta so fonçion de custode, o Doia o l'ebbe moddo de intervegnî con efficaçia in dótrèi epizoddi. Into 1278 i guerfi, bandii da-a çittæ, se vozettan a pappa Nichiozo III, perché no l'ea stæto rispettao l'accordio tra i doi partii in lotta, sottoscrito co-a mediaçion de Innoxenço V into 1276. O pappa o l'incaregò o vesco de Forlì de giudicâ a caoza; a Piaxença o delegao papâ o convocò o Comun de Zena, ch'o refuò de comparî, allegando un privileggio concesso a-a çittæ da Lusciandro IV, in base a-o quæ o Comun ò un scingolo çitten no poeivan êse convocæ in giudiççio fœua da-o destreito zeneize. O vesco, favoeive a-i guerfi, o refiò tâ giustificaçion, o lançò l'interdiçion contra a çittæ e o scominigò i capiten do Poppolo e i atri magistrati çittadin. Into 1281, o 2 d'arvî (matesdì santo, comme notta o Doia), lê o ritrovò inta secrestia de S. Loenço un privileggio de Innoxenço IV, segondo o quæ a çittæ a no poeiva ese sottoposta a interdito da arcun delegao pontifiççio, se no pe espressa liçença do pappa. O giorno doppo fun convocæ o clero da çittæ e o Collegio di giuddiçi, che se prononçion pe a no óservànça de l'interdito; i ófiççi divin fun, pertanto, repiggiæ, sença attende a sentença papâ.
Into 1284, doppo a battaggia da Meloia (6 agosto), graçie a-o so rollo de custode, o Doia o l'ótègne in consegna o cartularium da cançelaia pizaña (co-o modello de lettie pe diffonde a notiççia da vittoia, dæta pe çerta), ch'o l'ea stæto preizo insci-â flotta nemiga; i atri trofei fun alugæ, invece, inta gexa doriaña de S. Mattê. Cresciúo o so prestiggio personâ, o Doia o fu ciammao a di incarreghi diplomateghi. Into 1284 o fu un di ambascioei che acompagnon a Costantinoppoli Iolanda, figgia do marcheize de Monferrâ, ch'a l'andava spozâ a l'impiatô Andronigo; l'anno succescivo ò into 1286 o tornò a Costantinoppoli pe rinsâdâ l'amiçiççia tra e doe potençe e pe ótegnî o ressarçimento di danni patii da-i Zeneixi pe œuvia di pirati; into 1287 o fu mandao a Tunnexi, pe stipulâ un accordio, firmao o 9 zugno. Intrao a fâ parte do Conseggio da Repubbrica, into 1289 o l'intervègne personalmente inte l'afogao dibattito ch'o divise l'assembrea circa l'attezamento da assumme davanti a-e oferte de paxe avançæ da-a sconfita Piza. Comme o mæximo Doia o nara inti so Annæ, in cangio de Caggiai, che Zena a reclamava, ma che Piza a refiava de consegnâ, in quanto formalmente no in so poei, a çittæ toscaña a propose varrie contropartie vantaggiose pe Zena. O Doia o fu do pai che s'açetesse l'offerta pizaña, conscio che Caggiai a no saiæ stæta mai ótegnúa; tuttavia prevarse a texi de chi vosse insciste inta recesta. Int'o mæximo anno o fu testimonnio a l'atto into quæ Brancalion Doia o vendette a Zena e so proprietæ a Cugen (4 março). Into frattempo, comme s'è za dito, o Doia o continuò a arecœugge do materiâ documentaio, se no za a compoñe o testo in privao, pe proseguî a cronnaca zeneize, interrotta co-o 1279. A so poxiçion a l'ea ideale a-o riguardo: fræ do capitagno do Popolo Oberto e barba do so successô, Corado; a contatto co-i documenti ófiçiæ da Repubbrica, comme custode de l'Archivvio; membro do Conseggio maggiô; esponente de una famiggia ingugeita in primma fia inta lotta contra Piza pe o controllo da Sardegna, da tempo interessâ a l'espanscion inta Corsega ascì (donde o mæximo Doia, co-o fræ Oberto, o l'avantava di driti in sce Carvi) e pronta a concorî con tanti zoeni a l'avventua pioneristega che a çittæ a l'ea aprœuvo a vive inti nœuvi mercoei da "Gazaia": o Doia o l'ea obiettivamente a persoña ciu indicâ, pe narrâ i avvegnimenti zeneixi a lê contemporanni. A ço s'ha da azonze o gusto "critico" pe i antighitæ çittadiñe; a luciditæ politica dimostrâ inti varri incareghi pubbrichi a-i quæ o vègne ciammao; a scrupoloxitæ co-a quæ o l'ascôtò e veificò i conti di testimonni oculæ e di mæximi protagonisti de impreize ciu rilevante.
No l'è poscibile stabilî con ezatteçça quande o Doia o l'agge començao a so attivitæ privâ de cronista; foscia, doppo o "provviddençiâ" exito da battaggia da Meloia. A questa attivitæ o poette ese incoraggío da-o fræ Oberto, aomanco pe scin ch'o no se retiò con gran sciaato da-a scena politica (settembre 1285). L'è probabile ascì ch'o l'agge steizo compiamente l'œuvia into 1290 ò a-a dreitua into 1293. Solo o 16 de luggio de l'anno seguente, quande o Doia, vegio e amaotio, o l'aiva zœumoæ decizo de poñe terme a-a narraçion, a so cronaca a vègne ófiçialmente accugeita into codexo aotentico ch'o contegniva a stoia çittadiña da-o Caffao in avanti. I Annæ (abraççanti i anni 1280-1293) fun inseii (ò megio, "vincolæ", saiv'a dî no transcriti, ma giustaposti e concadenæ) inte l'exemplâ do codiçe (attualmente conservao a-a Biblioteca Naçionâ de Pariggi); questo, tuttavia, o subì a disperscion de l'urtimo quaternion contegninte o conto da-a fin do 1287 a-o 1293.
Into proemmio, doppo avei ciario i limmiti cronologichi de l'œuvia, o Doia o l'espoñe l'obiettivo do so travaggio segondo i topoi medievæ; segue da pœu un longo excursus in sce l'antighitæ de Zena, insce-a presença da çittæ inti aotoî clascichi e medievæ e insce l'etimologia do toponimo. A narraçion a l'abraçça no solo l'apogeo polittico e militâ da Repubbrica (che aomanco pe di dexenni a continuiâ a conosce pægio sprendô), ma sorvettutto o momento de ciu streito "consenso" tra o populus e o governo çittadin, destinao a restâ parentexi irripetibile de paxe interna (e comme tâ profeticamente cugeita da-o Doia) inta stoia zeneize pe aomanco doi secoli. No a caxo, i Annæ fun interotti quande a-o Doia parse ciæo che l'ea falio o progetto politico do quæ o fræ Oberto o l'ea stæto promotô. Otr'a ço, o conto, pù presentando o ponto de vista ófiçiâ e "doian" in sce i avvegnimenti, o vegne ciu personâ e soggettivo inte valutaçioin (in ço differençiandose da-i analisti precedenti) sorvettutto pe e vexende relative a-i urtimi anni, quande o Doia o manifestò o so dissenso e a so deluxon pe o corso di eventi interni.
Particolarmente accurâ l'è a descriçion da solevaçion siçiliaña di Vespri (definia da l'Amari comme a cronnega ciu preciza de l'epizodio) [3]; a narraçion da guæra contra Piza, vosciua fortemente da-i Doia, interessæ a bloccâ l'espanscion da çittæ rivâ inta Sardegna, ma presentâ comme puniçion diviña pe a felix Pizanorum superbia; o reizoconto da campagna militâ inta Corsega guidâ da-i cuxin do Doia Luchetto e Ingo. Momento centrâ di Annæ a l'è a vittoioza battaggia da Meloia (6 ag. 1284). Co l'improvvizo retio da-a scena polittica de l'Oberto, l'identificaçion totâ tra o Doia e o governo çitadin a se incriña: o no l'asconde e so perplescitæ insci-â spediçion vosciua da l'Oberto Spiñoa, collega de so fræ, contra Porto Pizan e concruzase co-in parçiâ insuccesso (1285); manifesta a so diffidença inti confronti de çittæ toscañe alliæ, e quæ reæ intençioin de destrue Piza ean tutte da veificâ; condanna fermamente e iniçiative personæ de Beneito Zaccaia in Oriente, imitao da quelli zoeni esponenti di Doia che se rendeivan protagonisti de iniçiative personæ in contrasto co-o so governo; o salua con entuxiasmo a partença da spediçion ghiâ da-i fræ Vivadi, finançiâ da so nevo Tedixio; asciste con amægo a-o tramonto da diarchía Doia-Spiñoa. L'œuvia a se concludde co-in examme da prosperitæ economica razonta da Zena (o Doia fornisce a-o riguardo di interessanti dæti statisteghi) e co l'ammonimento a-i conçittadin a poñe terme a-e lotte interne. A profonda religioxitæ ch'a l'añima o conto do scontro con Piza; l'agilitæ narrativa, ch'a spinze o Doia a insei into testo latin di vocabboli marinæschi, di esprescioin proverbiæ e di termini in vorgâ; l'ampieçça d'orizzonte ch'a comprende e vexende de gren potençe œüropee ascì, rendan l'œuvia interessante e gódìbbile, otraché documento fondamentâ pe a conoscença de questo periodo storico.
O Doia, comme custos de l'Archivio comunâ, o se adœuviò ascì perché foisan riportæ into codexe "aotentico" di Annæ arcuñe œuviete monograffiche: e doe breve narraçioin steize da-o Caffao inta primma meitæ do sec. XII (l' Historia captionis Almerie et Tortuose e o De liberatione çivitatum Orientis), ch'o trovò inte carte do messiao Oberto; a Brevis historia Regni Hierosolimitani, començâ sempre da-o Caffao e completâ ò da l'Oberto ò da-o mæximo Doia. O dovette arecœugge (ò riçeive in ereditæ da-o messiavo) di documenti in sce a so famiggia, foscia componendo un'œuvia a-o resguardo. Questo trattatello o l'è aregordao da l'erudio zeneize P.P.M. Oliva into secolo XVIII, ma, amisso ch'o segge stæto scrito da-o Doia, o dovette scompai za into secolo scorso, perché o marcheize Iacopo Doia, appascionao storico da so famiggia, o no l'ariescì a consurtâlo. O Doia o l'è ascì aotô de una Practica equorum, che o G. B. Spotorno pe primmo o gh'attribuì. L'œuvieta (conservâ inta Biblioteca naz. Marciaña de Veneççia[4] a l'è composta de 59 capittoli e a conten una serie de riçette pe a cua di cavalli, suggeimenti e formule de sconzui scriti in vorgâ.
Inti urtimi anni da so vitta o Doia o compâ assæ poco inti documenti di scriven ò inte quelli ófiçiæ: into 1294 o dette o so assenso a-o fræ Oberto perché foisan cedui a-a Repubbrica i driti vantæ da-i doi in sce Calvi, in Corsega (2 frevâ); inte 'n atto do 1305 (3 settembre) o resurta morto. Pe o Battilaña, ch'o no l'aregorda o nomme da moggê, o l'ebbe trei figgi (Nichiozo, Andriolo e Martin), ma no existe di segui riscontri archivisteghi a-o riguardo.
Referençecangia
www.trecccani.it Zane Nuti - Diçionaio Biografico di Italien
I Annali do Caffao conservæ presso a Biblioteca Naçionâ de França
- ↑ (Les registres d'Innocent IV, a cua de E. Berge, in Bibliothèque des Ecoles françaises d'Athènes et de Rome, I, Paris 1884, n. 1749)
- ↑ Giœumo Arnaldi, I Annæ do Iacopo Doia, o cronista da Meloia, Atti da Soc. ligure de stoia patria, n. s., XXIV (1984), p. 590.
- ↑ Michele Amari, A guæra do Vespro Siçilian, Milan, 1886, ad Ind.
- ↑ G. B. Spotorno, Stoia lettiaia da Liguria, I, Zena 1824, pp. 141-145, 230


text:
تفاصيل المقال
تاريخ المقال2013-01-22
مرات القراءة( 1045 )
قم بالتسجيل
مجانا واضف المقال في المفضلة للرجوع اليه بسهولة
محتوى المقال
áßí Êßæä ÇáÚáÇÞÉ Èíä ÇáÒæÌíä æÇÖÍÉ ÇáãÚÇáã æÍÊì áÇ íßæä åäÇß ÃÏäí ÛãæÖ Ãæ ÇáÊÈÇÓ Ýí ÊÍÏíÏ ÇáãÓÄæáíÇÊ æÇáæÇÌÈÇÊ ÑÓã ÇáÅÓáÇã ÍÏæÏ åÐå ÇáÚáÇÞÉ æÃÞÇã ÃÓÇÓåÇ Úáì ãÈÏà ÚÇã æÃÓÇÓí åæ Þæáå ÓÈÍÇäå : (( æáåä ãËá ÇáÐí Úáíåä ÈÇáãÚÑæÝ æááÑÌÇá Úáíåä ÏÑÌÉ )) ÝÇáæÇÌÈÇÊ ÇáÊí ÝÑÖÊ Úáì ÇáãÑÃÉ ÌÚáÊ áåÇ ÈãÞÇÈáåÇ ÍÞæÞ ãßÇÝÆÉ . ÃãÇ ÇáÏÑÌÉ ÇáÊí ÐßÑÊåÇ ÇáÂíÉ ááÑÌÇá Ýåí ÏÑÌÉ ÇáãÓÄæáíÉ Úä ÞíÇÏÉ ÇáÈíÊ æÅÚãÇÑ ÇáÃÓÑÉ æÐáß ãÞÇÈá ÇáÊßÇáíÝ ÇáÊí ÌÚáÊ Úáì ÚæÇÊÞåã ãÇáíÉ ßÇäÊ Ãæ ãÚäæíÉ (( ÇáÑÌÇá ÞæÇãæä Úáì ÇáäÓÇÁ ÈãÇ ÝÖá Çááå ÈÚÖåã Úáì ÈÚÖ æÈãÇ ÃäÝÞæÇ ãä ÃãæÇáåã )) ÅáÇ ÃäåÇ ÑÆÇÓÉ æÞíÇÏÉ ÞÇÆãÉ Úáì ÇáÊÔÇæÑ ((æÃÊãÑæÇ Èíäßã ÈãÚÑæÝ )) (( ÝÅä ÃÑÇÏÇ ÝÕÇáÇ Úä ÊÑÇÖí ãäåãÇ æÊÔÇæÑ ÝáÇ ÌäÇÍ ÚáíåãÇ )) æåÐå ÇáÍÞæÞ åí :
Ã/ ÍÞæÞ ÇáÒæÌÉ Úáì ÒæÌåÇ:
1/ÇáãåÑ: æåæ ÇáÍÞ ÇáãÇáí ÇáÐí íÌÈ Úáì ÇáÑÌá áÇãÑÃÊå ÈÇáÚÞÏ ÚáíåÇ Ãæ ÇáÏÎæá ÈåÇ (( æÂÊæÇ ÇáäÓÇÁ ÕÏÞÇÊåä äÍáÉ )) æÞÏ ÃæÌÈå Çááå ÓÈÍÇäå æÊÚÇáì ÅÙåÇÑÇ áãßÇäÉ ÇáÒæÇÌ æÊÞÏíÑÇ ááãÑÃÉ ÅÐÇ áæ ÃÈíÍ ÈÏæä ãåÑ áÃÏí Ðáß Åáì ÇãÊåÇä ÇáãÑÃÉ æáÃÒÇá ãä ÔÚæÑ ÇáÑÌá ÞÏÇÓÉ æÎØÑ åÐå ÇáÑÇÈØÉ áÃäå áÇ íÍÓ ÈÃäå ÃäÝÞ ÔíÆÇ ÐÇ ÎØÑ Ýí äÝÓå Ýí ãÞÇÈá ÇáÒæÇÌ ãä ÇáãÑÃÉ ßÐáß ÝÅäå ÃÏÚì áÇÓÊãÑÇÑ ÑÇÈØÉ ÇáÒæÌíÉ áÃä ÇáÒæÌ íÚáã Ãäå ÞÏ ÖÍì ãä ÃÌá ÇáÍÕæá Úáì ÇáãåÑ ÇáÐí ÈÐáå Ýí ÅÞÇãÉ åÐå ÇáÑÇÈØÉ.
2/ ÇáäÝÞÉ: æåí ãÇ íÕÑÝå ÇáÒæÌ Úáì ÒæÌÊå æÃæáÇÏå ãä ØÚÇã æãÓßä æßÓæÉ æäÝÞÉ ÇáÒæÌÉ åí ãÇ íáÒã ááæÝÇÁ ÈãÚíÔÊåÇ ÈÍÓÈ ãÇ åæ ãÊÚÇÑÝ Èíä ÇáäÇÓ æÞÏ ËÈÊ æÌæÈåÇ ÈÇáßÊÇÈ æÇáÓäÉ æÐáß Ýí Þæáå ÊÚÇáì : (( æÇáæÇáÏÇÊ íÑÖÚä ÃæáÇÏåä Íæáíä ßÇãáíä áãä ÃÑÇÏ Ãä íÊã ÇáÑÖÇÚÉ æÚáì ÇáãæáæÏ áå ÑÒÞåä æßÓæÊåä ÈÇáãÚÑæÝ )) (( ÃÓßäæåä ãä ÍíË ÓßäÊã ãä æÌÏåã æáÇ ÊÖÇÑæåä áÊÖíÞæÇ Úáíåä æÅä ßä ÃæáÇÊ Íãá ÝÃäÝÞæÇ Úáíåä ÍÊì íÖÚä Íãáåä )) æíÞæá ÇáÑÓæá Õáì Çááå Úáíå æÓáã : (æáåä Úáíßã ÑÒÞåä æßÓæÊåä ÈÇáãÚÑæÝ ) æÊÓÊÍÞ ÇáãÑÃÉ åÐå ÇáäÝÞÉ ãÊí ãÇ ßÇä ÚÞÏ ÇáÒæÇÌ ÕÍíÍÇ æßÇäÊ ÕÇáÍÉ ááãÈÇÔÑÉ ÇáÒæÌíÉ æãßäÊ ÇáÒæÌ ãä Ðáß ¡ ÓæÇÁ ßÇäÊ ãÓáãÉ Ãæ ßÊÇÈíÉ ÛäíÉ Ãæ ÝÞíÑÉ .
3/ÚÏã ÇáÅÖÑÇÑ ÈÇáÒæÌÉ: Ýãä ÍÞåÇ Ãä áÇ íÄÐíåÇ ÈÞæá Ãæ ÝÚá Ãæ ÎáÞ ÝÇáÅÖÑÇÑ ÈåÇ ÛíÑ ÌÇÆÒ ((ÝÃãÓßæåä ÈãÚÑæÝ Ãæ ÓÑÍæåä ÈãÚÑæÝ æáÇ ÊãÓßæåä ÖÑÇÑ áÊÚÊÏæÇ æãä íÝÚá Ðáß ÝÞÏ Ùáã äÝÓå )) æÅÐÇ ÎÇáÝ ÇáÒæÌ ÃÏÈ ÇáÅÓáÇã æÂÐÇåÇ ßÇä ãä ÍÞåÇ Ãä ÊÑÝÚ ÃãÑåÇ Åáì ÇáÞÖÇÁ áíäÕÝåÇ æíÒÌÑå ÚãÇ ÝÚá Èá íÑì ÈÚÖ ÇáÝÞåÇÁ Ãä ãä ÍÞåÇ Ãä ÊØáÈ ÇáÊÝÑíÞ ááÖÑÑ ÇáæÇÞÚ ÚáíåÇ æááÞÇÖí Ãä íÍßã ÈØáÇÞåÇ ÌÈÑÇ Úáì ÇáÒæÌ ØáÇÞÇ ÈÇÆäÇ ( áÇ ÍÞ ááÒæÌ Ýí ÅÑÌÇÚåÇ )
È/ ÍÞæÞ ÇáÒæÌ Úáì ÒæÌÊå
1/ÇáØÇÚÉ ÈÇáãÚÑæÝ Ýí ÛíÑ ãÚÕíÉ Çááå: æÐáß ÍÊì ÊÞæã ÇáÚáÇÞÉ ÇáÃÓÑíÉ Úáì ÃÓÇÓ ãÊíä ãä ÇáäÙÇã æÇáÇäÖÈÇØ íÍÊÑã ßá ØÑÝ Ýíå ÇáÊÒÇãÇÊå ÇáÊí íÞÊÖíåÇ åÐÇ ÇáÚÞÏ .
2/æáÇíÉ ÇáÊÃÏíÈ : Ýãä ÃÌá ÇáÍÝÇÙ Úáì ÇáÃÓÑÉ ÌÚá ÇáÅÓáÇã ÑÆÇÓÉ åÐå ÇáãÄÓÓÉ Ýí íÏ ÇáÒæÌ æÐáß ßãÇ ÓÈÞ ãÞÇÈá ÇáãÓÄæáíÇÊ ÇáÊí ÃáÞÇåÇ ÇáÅÓáÇã Úáì ÚÇÊÞå ÊÌÇå åÐå ÇáãÄÓÓÉ. æÞÏ äÔà Úä åÐÇ ÇáÍÞ Ãä ÇáÒæÌ ÅÐÇ ÊãÑÏÊ Úáíå ÇáÒæÌÉ æÇãÊäÚÊ ãä ÃÏÇÁ ÍÞæÞå ÚáíåÇ ßÒæÌ ÈÃä áã Êãßäå ãä ÇáãÚÇÔÑÉ ßÇä ááÒæÌ ÊÃÏíÈåÇ áåÐÇ ÇáÓÈÈ æåæ ÊÃÏíÈ íãÑ ÈËáÇËÉ ãÑÇÍá:
ÇáãÑÍáÉ ÇáÃæáì ÇáãæÚÙÉ: ÈÃä íÐßÑåÇ ãÇ ÃæÌÈ Çááå ÚáíåÇ ãä ÍÞæÞ ÊÌÇå ÒæÌåÇ ÈãæÌÈ åÐÇ ÇáÚÞÏ .
ÇáãÑÍáÉ ÇáËÇäíÉ ÇáåÌÑÇä : ÈÃä íÚÊÒáåÇ Ýí ÇáãÖÌÚ ÝáÇ íÈíÊ ãÚåÇ æíÚÑÖ ÚäåÇ .
ÇáãÑÍáÉ ÇáËÇáËÉ ÇáÖÑÈ ÇáÎÝíÝ ÛíÑ ÇáãÈÑÍ : æíÓÊÍÈ Ãä áÇ íãÇÑÓ åÐÇ ÇáÍá ÇáÃÎíÑ áÞæáå Õáì Çááå Úáíå æÓáã Ýí ÇáÐíä íÖÑÈæä ÒæÌÇÊåã (( áíÓ ÃæáÆß ÎíÇÑßã )) æãÚ Ðáß Ýåæ ÖÑÈ ÈÇáÓæÇß- æåæ ÚæÏ ãä ÌÐæÑ ÈÚÖ ÇáÃÔÌÇÑ áÇ ÊÃËíÑ Ýí ÇáÈÏä ÈÇáÖÑÈ Èå- æäÍæå æÇáÞÕÏ ãäå ãÚäæí ÈÇáÃÓÇÓ .æÚáì åÐÇ Ïá Þæáå ÊÚÇáì : ((æÇááÇÊí ÊÎÇÝæä äÔæÒåä ÝÚÙæåä æÇåÌÑæåä Ýí ÇáãÖÇÌÚ æÇÖÑÈæåä ÝÅä ÃØÚäßã ÝáÇ ÊÈÛæÇ Úáíåä ÓÈíáÇ Åä Çááå ßÇä ÚáíÇ ßÈíÑÇ ))
Ì/ ÇáÍÞæÞ ÇáãÔÊÑßÉ
1/ÍÞ ÇáÇÓÊãÊÇÚ : æåæ ÍÞ ãÔÊÑß Èíä ÇáÒæÌíä ßãÇ íÏá Úáíå Þæáå ÊÚÇáì : (( æáåä ãËá ÇáÐí Úáíåä ÈÇáãÚÑæÝ )) ßãÇ Ãä ãä ãÞÇÕÏ ÇáÒæÇÌ ÚÝÇÝ ßá æÇÍÏ ãä ÇáÒæÌíä æÅíÌÇÏ ÇáÍá ÇáäÙíÝ ááãÓÃáÉ ÇáÌäÓíÉ æÐáß áÇ íÊã ÅáÇ ÈÃä íßæä åÐÇ ÇáÍÞ ãÔÊÑßÇ æÞÏ ÇÊÝÞ ÇáÝÞåÇÁ Úáì æÌæÈ ÇáÇÊÕÇá ÇáÌäÓí Úáì ÇáÒæÌ ÈÒæÌÊå ÍÓÈ ÞÏÑÊå æææÇÓÊØÇÚÊå ¡ æÅáÇ ßÇä áåÇ ÇáÍÞ Ýí ÇáÇäÝÕÇá Úäå .
2/ÍÓä ÇáãÚÇÔÑÉ : - Ýßá æÇÍÏ ãä ÇáÒæÌíä ãØÇáÈ ÈÅÍÓÇä ÇáÕáÉ ÈÇáÂÎÑ ÍÊì íÓæÏ ÇáÃÓÑÉ Ìæ ãä ÇáÊæÇÏ æÇáÊÚÇæä áíÍÞÞ ãÞÕÏ åÐå ÇáÚáÇÞÉ (( æ ÌÚá Èíäßã ãæÏÉ æÑÍãÉ )) (( æÌÚá ãäåÇ ÒæÌåÇ áíÓßä ÅáíåÇ )) (( åä áÈÇÓ áßã æÃäÊã áÈÇÓ áåä ))
3/ÍÜÞ ÇáÅÑË : æíËÈÊ Ýí ÇáÒæÇÌ ÇáÕÍíÍ ÅÐÇ ãÇÊ ÃÍÏ ÇáÒæÌíä ÍÇá ÞíÇã ÇáÑÇÈØÉ ÇáÒæÌíÉ ÍÞíÞÉ Ãæ ÍßãÇ ÈÃä ßÇäÊ ÇáÒæÌÉ Ýí ÇáÚÏÉ . æÞÏ ÍÏÏ ÇáÞÑÂä åÐÇ ÇáÍÞ Ýí ÇáÂíÉ ÇáßÑíãÉ : (( æáßã äÕÝ ãÇ ÊÑß ÃÒæÇÌßã Åä áã íßä áåä æáÏ ÝÅä ßÇä áåä æáÏ Ýáßã ÇáÑÈÚ ããÇ ÊÑßä ãä ÈÚÏ æÕíÉ íæÕíä ÈåÇ Ãæ Ïíä æáåä ÇáÑÈÚ ããÇ ÊÑßÊã Åä áã íßä áßã æáÏ ÝÅä ßÇä áßã æáÏ Ýáåä ÇáËãä ããÇ ÊÑßÊã ãä ÈÚÏ æÕíÉ ÊæÕæä ÈåÇ Ãæ Ïíä )) æÞÏ ÌÚá ÇáÅÓáÇã ááÑÌá Ýí ÇáãíÑÇË ÖÚÝ ãÇ ááãÑÃÉ Ýí ÈÚÖ ÇáÍÇáÇÊ æÐáß áÇÚÊÈÇÑÇÊ ãæÖæÚíÉ ÊÊãËá Ýí Ãä ÇáÑÌá ãßáÝ ÈÇáÅäÝÇÞ Úáì äÝÓå æÒæÌÊå æÃæáÇÏå ¡ æÇáãÑÃÉ áã ÊßáÝ ÈÇáÅäÝÇÞ Úáì Ãí ãä ÃæáÆß æãä åäÇ ßÇä ÇáÚÏá Ãä ÊÊßÇÝà ÇáÍÞæÞ ãÚ ÇáæÌÈÇÊ ÝíÚØí ááÑÌá Úáì ÞÏÑ ãÓÄæáíÇÊå .
تعليقات القراء على المقال
اضف تعليقك على المقال


text:
Cattoliçeximo
Cattoliçeximo - insemme di prinçippi e de l'ordenamento da Gexa catollica romaña, ossæ a societæ de fedeli che, distinguendose da tutte i atre comunitæ crestiañe, a g'ha pe cappo vixibbile o pappa, consciderao vicaio de Criste e successô de Pê.
Caratteristeghe da Gexa cattolica son l’unitæ, a santitæ, a cattoliçitæ e l’apostoiçitæ. L’unitæ a fa sci che comme e membre unie a-o cappo forman un unnico corpo, coscì i battezæ incorpoæ a Cristo forman con lê un corpo solo, into quæ pœuan razonze l’union piña e totâ con Dê; a santitæ a l'è o fin pe-o quæ a Gexa a fu instituia, percose i so membri, vivificæ da-a graççia santificante, sæn perfetti comm’o l'è perfetto o Poæ çeleste; a cattoliçitæ a l'è a vocaçion universâ da Gexa, derivâ da l'obrigo di apostoi de predicâ o Vangelo a tutte e creatue; l’apostoliçitæ a scigniffica che a Gexa a remonta a-i apostoi inta so constituçion esençiâ.
O governo da Gexa cattolica o l'è teocrattico, derivando ogni aotoritæ da-o so divin fondatô, exerçitâ inta persoña do so vicaio, o roman ponteffiçe, successô de l'apostoo Pê into primato apostollico. L'è consciderao fœua da-a Gexa catollica (scominigao) qualunque o l'atente a l'integritæ da dotriña mostrâ da Romma ò o s'ostiñe inta rebelion a-a S. Sedia (eretico, scismatico). Pe caoza do so fondamento, o primato do pappa o no l'è un sempriçe primato d’onô (primus inter pares) ò puamente ministeiâ; a so aotoritæ, aomanco into so ezerciççio, a no l'è subordinâ a l'aprovaçion do concillio ecumennego ò a-o scindacato do poei çivî, tratandose de 'na giurisdiçion inmediâ, ordinaia, universâ, piña e perfetta, e che pe a so origine, comme pe o fin sorvenaturâ a-o quæ a l'è ordenâ, a trascende ogni atro poei de instituçion umaña. O magisteio do pontiffico o l'è infallibile, quande lê o l'exerçita ex cathedra, ossæ comme supremo ófìççio de pastô e meistro de tutti i crestien e intendendo definî 'na dotriña circa a fe' e a morâ; a so aotoritæ de giurisdiçion a l'è limitâ a-i fedeli da Gexa cattolica e a comprende o poei legislativo, executivo, giudiçiaio. Da-o momento de l'eleçion açetâ, o ponteffixe o g'ha a piña poistæ de giurisdiçion in sce tutta quanta a Gexa. Contra e so decixoin no se dà appello giuridico ni a-o colegio di veschi ni a-o Concillio ecumeñego, o quæ, do resto, o no g'ha a so aotoritæ che co-a presença e l’aprovaçion do pappa.
Into governo da Gexa o pappa o l'è coadiuvao da-i cardenæ costituii in collegio. Pe l’ezerciççio de l'aotoritæ suprema o pappa o se vâ de sacre congregaçioin, ch'han giurisdiçion ordinaia pe tutta a Gexa, e quindi emañan decretti, prononçian sentençe, reggolan l’eserciççio do curto ecc. Soggetti a-o pappa son i veschi, successoî di apostoi, da lê nominæ liberamente; donde l’eleçion a l'è fæta da 'n corpo collegiâ, son sempre da lê confermæ comme condiçion indispensabbile a-a validitæ di so atti. I veschi ascì son investii d'aotoritæ ordinaia e inmediâ pe drito divin, ma a so giurisdiçion a l'è limitâ a-a proppia diocexi; g'ha ciaschedun 'na proppia curia, dita diocezaña, pe l’exerciççio da giurisdiçion ordinaia. Ciu diocexi ragropæ in gio a una sede prinçipâ costituiscian 'na provinçia eclexastega ò arçidiocexi, o quæ ordinaio o g'ha o grao de arçivesco e o nomme de metropolita, sença però vea e proppia giurisdiçion in sce-i atri veschi, diti sufragannei. In ogni diocexi gh'è un ò ciu vicai generæ che forman co-o vesco 'na sola persoña giuridica. Ogni diocexi a l'è sudiviza in parocchie, a-e quæ presezze co-o nomme de parrego un sacerdote, secolâ ò regolâ, comme rettô da Gexa e pastô de quella determinâ popolaçion. E parocchie de 'na diocexi son ragropæ in destreiti, a-i quæ presezze un vicaio forannio ò decan con di atribuçioin limitæ a-a vigilança. Da-a rente a-a cêxîa secolâ stà a cêxîa regolâ chi aparten a-i despægi ordi monasteghi ò congregaçioin religiose.
Tutti i paixi a-i quæ s'estende l’aotoritæ spritoâ do roman pontiffico se pœuan dividde inte træ categorie, segondo che dipendan da-a Congregaçion pe i veschi, ò da-a Congregaçion pe e Gexe orientæ ò da quella pe l’Evangeizaçion di poppoli. Dipende da-a Congregaçion pe i veschi: i patriarcati rescidençiæ latin de Lisboña e Veneççia e tutte e sedie rescidençiæ latiñe, tranne quelle che s'atrœuvan inte di paixi de miscioin ò conscideræ comme tæ. Da-a Congregaçion pe e Gexe orientæ dipende i patriarcati orientæ de Lusciandria di Copti, de Antiochia di Maroniti, d'Antiochia di Melchiti, d'Antiochia di Sciri, de Babilonnia di Câdê e de Çiliççia di Ærminni, tutte e sedie rescidençiæ di varri riti orientæ, i vicaiati apostollichi de rito bulgaro e copto, e gexe de rito ærminnio (Trabizonda), de rito câdê (Baghdad, Mardin e Mossul) e de rito sciriaco (Sciria e Çiliççia). A-a Congregaçion pe l’Evangeizaçion di poppoli l'è sogetto o patriarcato rescidençiâ latin de Geruzalemme; tutte e sedie rescidençiæ di paixi ch'en sott'a-a so giurisdiçion, ossæ di paixi de miscion; tutti i vicaiæghi e e prefetue apostolliche in tutto o mondo, tranne i vicaiati apostollichi de rito burgaro e copto.
L'Annoaio pontifiççio do 2017 o testimonnia ch'apartegne a-a Gexa cattolica ciu che 'n miliardo 285 mia persoñe, ciu che a meitæ di 2,4 miliardi de crestien into mondo.
Referençe[Càngia | modifica wikitesto]
- Traduto da www.treccani.it


text:
Parlo ciæo 02 luglio 2017
Lòrsega, o paise di damaschi. Stöie de unna produçion antiga
AUDIO
Genova - I economisti de l’Euttoçento, che se ciamman economisti clascichi, pensavan che tutti i stati dovessan trovâ un seu modello de sviluppo particolâ, à segonda de caratteristiche sociali, colturali e giografiche do paise. L’idea che tutti avessan da anâ apreuvo à un mæximo modello a l’è vegnua dòppo, e con lê a standardizzaçion de uxi, costummi, coltue, e ascì de attivitæ produttive.
L’è ciæo che inte sto zeugo pægio pe tutti gh’è chi ghe guägna e chi ghe scrosce: e grende çittæ, e regioin de industrializzaçion diffusa, piggian o desciù, tanto che i territöi feua de man, lonten da-e corrente primmäie di traffeghi, restan inderê. Ancheu porriæ pai stranio pensâ che Lòrsega, paise da quarche çentanâ de anime, o fïse un tempo un çentro de produçion de sæe addamascæ avvoxou inte tutta l’Euröpa; e raxoin de quello scioî de attivitæ, spegæ do Çinqueçento, son da çercâ inta struttua do vegio stato ligure: piccin, averto à l’iniçiativa econòmica, o lasciava spaçio ascì a-o de feua da capitale à l’intraprendensa de gente.
A stöia, de fæti, a conta che scicomme à Zena gh’ea un di grendi çentri de produçion da sæa, con tanto de limitiaçion de arte e mestê, l’attivitæ de tescitua a passa ciancianin inte l’introtæra e inte rivee; coscì a l’arriva à Lòrsega. “Ancon giusto primma da segonda guæra”, a ne conta a Stefania De Martini, titolâ de l’urtima impreisa ancon attiva inta produçion di damaschi, “st’attivitæ chì a l’ea presente inte ben ben de famiggie; ogniduña a l’aiva o seu tiâ. Pöi”, a continua, “da unna parte o mercou da ciappa o gh’à fæto concorrensa – se ghe guägnava de ciù – da l’atra i problemi da Reconstruçion: quande unna famiggia a lascia perde o tiâ dapeu a no ô mette ciù in deuvio”. A “Tessitura De Martini”, pe exempio, a travaggia con un tiâ ch’o l’à ciù de çent’anni.
N’ea restou træ, de tescitue, e oua ghe n’è unna sola, ch’a va avanti ascì graçie a-a capaçitæ de renoellâse, de çercâ stradde neuve, comme e teie fæte de ortiga ò de bambù, da vende fiña in scî mercoei internaçionæ. Perché o Museo do Damasco, averto do 2007, o gh’è za, e o l’è bello coscì.
Lescico
Apreuvo: dieto, in segutio
Ascì: anche
Avvoxou: famoso, celebre
Ciappa: ardesia
Deuvio: uso
Desciù (piggiâ o): prendere il sopravvento
Fiña: persino
Inderê: indietro
Lòrsega: Lorsica
Pægio: uguale
Porriæ pai: potrebbe sembrare
Renoellâse: rinnovarsi
Scrosce (ghe): ci rimette, ci perde
Sæa/e: seta/e
Scioî: fiorire
Spegæ: sorte
Tiâ/æ: telaio/i
© Riproduzione riservata


text:
Lavâ e feugette de baxaicò, sgossâle e fâle sciugâ per quarche menûto. Mette into mortâ o gaelo d'àggio mond˛u e pestâlo scinn-a a ridûe in potiggia, fâ o mæximo co-i pigneu. Unî o baxaicò e a sâ e schisâ (sensa ci¨ pestâ) a longo, reuâ scin a ˛tegnî un conp˛sto ben amalgam˛u. Azonze i formaggi gratÚi e, senpre remesciando, azonze l'êuio vers˛u a fî. Se voÚi, azonze da prescinsêua.
Se o pesto o fîse tr˛ppo denso, alonghî con un cugiâ de źægoa de vianda╗ da pasta ben câda.
N.B. E fÚugge de baxaicò devan êse fresche de ciante zoêni; o parmixÓn regian stagion˛u de 36 mÚixi; o pegoin sardo stagion˛u de 15 mÚixi; l'àggio de Vessalico (mêno f˛rte e ci¨ digeribile); l'êuio stravergine d'oîva da Rivêa Ligure. O pestÚllo dev'êse bello pesante, d'oîvo o çêxo, b˛sso o frascio; o mortâ de marmo. Se fæ o pesto into moinÚllo uzæ a sâ finn-a invece da gr˛ssa.
P.S. A sarsa prod˛tta into moinÚllo tende a contegnî âia, mentre o calô o fâ ossidâ l'Óggio ch'o sovrasta i âtri savoî. Pe limitâ sti efetti l'Ú necesâio azonze l'Óggio pest˛u sôlo a-a fin da preparaçion.
Desgusciâ e nôxi e mette i gæli in ægoa câda, lasciandoli riposâ quarche menûto: coscý saiâ ci¨ fašile levâ a pellišinn-a che i recrêuve.
Mette inte 'n mortâ l'àggio, un pitin de sâ gr˛sso, i gæli, i pigneu e a m˛ula do pan ben bagnâ into læte e pöi strizzâ: pestâ t¨tto con cûa, in mòddo da òtegnî 'na cremma velutâ. Pasâ a-o siâso e mette o ricav˛u inte 'na copetta; deslengoâ con un pitin d'êuio e mescciâ co-a cremma (quella apenn-a scremâ da-o læte fresco).
Questa sarsa a l'Ú fondamentâ pe i pans˛uti, ma a condisce beniscimo ascì i gn˛cchi de fænn-a de castagne, lazagne, picagge e âtro.
Mette inte 'na cassar˛lla de tæra cheutta mêzo g˛tto d'êuio, a carne e e verdûe tagiæ a tochetin; salâ e fâ pigiâ o brustolîo scinn-a che o sottoc˛llo o l'aviâ pigi˛u a brunitûa. Versâ alôa un pitin de vin gianco, i fonzi primma amorbidîi in ægoa câda e unn-a cassa de br˛ddo câdo. Mette o covercio e chêuxe a fêugo lento pe armêno 4 ôe, avendo cûa de remesciâ a intervalli pe evitâ ch'o s'atacche a-o fondo.
Se necesâio, azonze âtro br˛ddo câdo.
Quande a cotûa a saiâ terminâ, a carne a doviâ quæxi derfâse: pe questo saiâ poscibile pasâla a-o siâso, insemme a-e verdûe e a-i fonzi. D˛ppo de questo, o tocco o saiâ pronto pe l'ûzo.
Mette a m˛llo i fonzi secchi inte 'na copetta d'ægoa câda. Tagiâ a çiòula ben ben finn-a e mÚtila inte 'na cassar˛lla con un pitin d'êuio; fâla stufâ con pöca ægoa. Unî i fonzi d˛ppo avÚili lavæ e tagiæ gr˛sciolanamente. Tritolâ l'àggio, o romanin e o porsemmo, azonzendo pöi o t¨tto a-i fonzi; d˛ppo quarche menûto, bagnâ con mêzo g˛tto de vin gianco e lasciâ evaporâ.
Salâ e insavoî con e féugge d'öféuggio; continuâ a cotûa per 30 menûti circa.
Segondo a regola, co-o tocco de fonzi non se doviæ azonze parmixan grat˛u. Pe de ci¨ into "vêo" tocco de fonzi a-a zeneize non se ûza a tomâta.


text:
Gasolio
O Gasolio o l' è o nomme de unna miscela de idrocarburi. O l' è ottegnüo pe distillaçion da o Petrolio: in particolare, se tratta de quella parte che a distilla circa da 160 °C a 380 °C. O Gasolio o deve o sö nomme ao fæto che unna votta o se döviava pe ottegnine un gas (coscìdito gas de öio minerale) impiegou in te l' illüminaçion. Questo gas o se ricavava con proçedimenti de vaporizzasion e piroscission. Segundo e caratteristiche do petrolio de partensa, se ottegne gasolio avente a sö votta qualitæ diverse. O gasolio o l' è impiegou in to rescädamento de case, in te centrali termoelettriche o in te l' alimentaçion di motori Diesel. In base all' origine se distingue fra o gasolio ottegnüo pe distillaçion, comme emmo dito suvia, e quello de piroscission, che o vegne invece prodotto dao fraçionamento de öî minerali a base de idrocarburi ciclici. Questo ürtimo tipo o sta avendo unna diffüscion notevole in ti anni ciü recenti; pe questo motivo l' influensa do tipo de petrolio dao quale se ottegne o prodotto a l' è diventä minore.
Nümero de cetano[Càngia | modifica wikitesto]
In ti motori Diesel o gasolio o deve piggiä fögo sensa ritardi unna votta inettou in ta camera de scciöppo: o Nümero de cetano o l' è un indicatô da façilitæ con a quale avvegne questa combüstion.


text:
Intrâ >
Mi chi >
O 25 de marzo do 1637
[ Inderrê ]
LiguriaItaliaEuropa n. 4, 5 marzo 2002
E la Madonna divenne regina della Repubblica di Genova
Se ve fisci attrovae a Zena o 25 de marzo do 1637 fòscia aviesci avûo quarche
difficoltae a intrâ in ta Cattedrale de San Loenso. Zà, perché in San Loenso,
insemme a-o Dûxe Gio. Françesco Brignole, ascistïo da-i duî Collegi, e a- o
cardinâ Gio. Menego Spinola, gh'ëa tûtta Zena. Ûn gran invexendo: ma a çeimonia
a l'ëa solenne. Ma per cöse tûtto sto sciato? Ben, inte quello giorno a
Repûbblica de Zena a l'ha incoronòu seu reginn-a a Madonna, moae do Segnô.
Sta chì a l'ëa a solûssion attrovä da-i Zeneixi quande a Repûbblica a l'ha avûo
beseugno de 'n re pe poei avei i maeximi diritti di re e ëse riçevûa co-i maeximi onoî.
Scibben che questa cösa ancheu a posse fa rïe, questi onoî ëan davvei importanti perché
in zeugo gh'ëa a difeisa da pinn-a sovranitae de Zena, allôa contrastä da-e preteise
dell'Impero e da-e rivalitae di ätri Stati, specialmente quelli do resto d'Italia.
Zena a l'é sempre staeta devota a Maria Vergine; e i Zeneixi non s'ëan ascordae
che 'na dëxenn-a de anni primma, in to 1625, a Madonna a l'aveiva aggiuttae a
guägnâ contra i Savoia, comme o n'arregorda o Santuäio da Vittöia in sci Zuvi.
In San Loenso i Zeneixi han offerto a-a Madonna o scettro, a coronn-a régia e e
ciave da Çittae. L'han missa in scë monaee co-a scrïta Et Rege Eos, a-o posto de
Conradus Rex, che deuviavan da-o 1139 quande Corrado II o gh'aiva concesso de
batte monaea. Han quindi stabilïo che a coronn-a régia a foise missa anche de
d'äto a-o stemma da Repûbblica e che o Dûxe, in te occaxion solenni, o dovesse
mettise o manto e a coronn-a reale.
Se dixe che o pappa e l'imperatô no seggian staeti guaei disposti a riconosce a
Repûbblica de Zena comme ûn regno. Se dixe ascì che i Zeneixi, pe arrivâ a 'na
solûssion, aggian seguïo o conseggio de ‘n nostro antigo proverbio, l'é mëgio
onze che dozze.(1)
E aggian tiòu feua ûn pö
de dinae pe scistemâ e cöse. Coscì, quande pe no ëse segondi a-i re – liätri che a-i
re ghe prestavan ûn mûggio de palanche – i Zeneixi han avûo beseugno de 'n sovran,
no voendone ûn de questa Taera, n'han piggiòu ûnn-a addreitûa da-o Çê! E, visto comme
a va ancheu, gh'é propio da sperâ che a Madonna, da bonn-a reginn-a di seu figgi
zeneixi, a continue a protezze Zena.
(1) Letteralmente: è meglio ungere che dodici. Il
gioco sta nel fatto che onze vuol dire ungere mentre ûnze vuol
dire undici. Ecco il paradosso: è meglio undici di dodici, il più piccolo
rispetto al più grande, se undici vuol dire ungere!
[ Inderrê ]


text:
Intrâ >
...e chi i âtri >
Antonio Fioravanti >
PROSE - Antonio Fioravanti
[ Inderrê ]
[ Pagina doppo ]
PARLÂ DE ZENA E DE USANSE
Vorriae parlâ ûn pö da nostra Zena e de ûsanse da gente de tempi miga guaei antighi;
roba de sciûscianta anni fa quand'ëo zovenetto. Se tratta de cose che chi l'é nato doppo
do '35 o no sa perché ò o l'ëa troppo piccin e Zena a stava zà cangiando ben ben ò
perché i sò de casa no ghe l'aveivan mai dïto.
Coscì che dexiderando che i meno ansien de mi possan savei, e pensando che fòscia ûn
pö de stöia di seu vëgi a poesse interessâli, me vegnûo in cheu de contâ.
Parliö de Pontexello, de quello ch'o l'ëa ûn viägio pe andâ a Moassann-a, di voti
a-a Madonna da Guardia, di passatempi da zoventû de Portöia, di caroggi, de creuse e
d'ätre cose.
E Prose
[ O tranvai co-a rebellëa ]
[ Inderrê ]


text:
A «Méssa Zenéize» a nasce pe iniçiatîva da Conpàgna co-o scöpo de ripigiâ l’antîga tradiçión da méssa dîta in latìn ma co-a prédica in zenéize pe permétte a-o præve de parlâ a-i fedêli inte l’ùnica léngoa ch'acapîvan: o zenéize ò a parlâ do pòsto.
Ma cös'a l'é a «Méssa Zenéize»? A «Méssa Zenéize» a l'é 'na sànta Méssa solénne dîta in latìn (quàrche vòtta dîta in italiàn) co-e pàrti mòbili (letûe, intençioìn de preghêa e prédica) dîte in zenéize.
A prìmma «Méssa Zenéize» a l'é stæta celebrâ doménega 26 d'òtôbre do 2003. Da quànde seu eminénsa Àngelo Bagnàsco o l'é stæto nominòu arçivéscovo de Zêna (cioè da-o 29 d'agósto do 2007) o l'à viêtòu de dî a «Méssa Zenéize».
Dòppo doî ànni che a «Méssa Zenéize» a no se ciù fæta pe-o diviêto do Cardinâ Arçivéscovo
Angelo Bagnasco, se pensòu da fâ 'na méssa tùtta in latìn ò in italiàn aconpagnâ da
introduçioìn (a-a méssa e